༄༅། །ཀུན་རིག་ཆོག་བསྡུས་ངན་སོང་ཡོངས་སྦྱོང་ཞེས་བྱ་བ་བཞུགས་སོ། །

༄༅། །ཁྱབ་བདག་རྡོ་རྗེ་སེམས་དཔའི་ཞབས་ལ་ཕྱག་འཚལ་ལོ། །འདིར་བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ཀུན་རིག་རྣམ་པར་སྣང་མཛད་ཆེན་པོའི་ཆོ་ག་བསྡུས་པའི་སྒོ་ནས་གཤིན་དོན་བྱ་བ་ལ། གནས་ཁང་མཛེས་པར་བརྒྱན། དཀོན་མཆོག་གི་རྟེན་དང་མཆོད་རྫས་ཅི་འབྱོར་བ་བཤམས། གནོད་སྦྱིན་བཟླས་པའི་ཆུས་ཁང་པ་དང་ཡོ་བྱད་རྣམས་བསང་གཏོར་བྱ། ས་མ་ཡ་སྟྭཾ། ཞེས་གདན་ལ་འདུག །རྡོར་དྲིལ་མདུན་དུ་བཀོད། མཆོད་པ་བྱིན་རླབས་ནི། ཨོཾ་བཛྲ་ཡཀྵ་ཧཱུཾ། ཨོཾ་བཛྲ་ཛྭ་ལ་སོགས། ཨོཾ་སྭ་བྷཱ་ཝ་སོགས། སྟོང་པའི་ངང་ལས། ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཨོཾ་ཡིག་དཔག་ཏུ་མེད་པ་ལས་བྱུང་བའི་རྡོ་རྗེའི་མཆོད་ཡོན། ཞབས་བསིལ། མེ་ཏོག །བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པའི་མཆོད་རྫས་དྭངས་ཤིང་ཐོགས་པ་མེད་པ། འཕགས་པ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་ལས་ཀྱང་ཆེས་ཆེར་ལྷག་པ་རབ་འབྱམས་ནམ་མཁའི་མཐའ་ཀླས་པ་རྒྱས་པར་འགེངས་ཤིང༌། འཁོར་བ་ཇི་སྲིད་མ་སྟོངས་ཀྱི་བར་དུ་རྒྱུན་མི་འཆད་པར་འབྱུང་བ་འཕགས་པ་རྣམས་མཉེས་པར་བྱེད་པའི་རང་བཞིན་ཅན་དུ་གྱུར། ཨོཾ་སརྦ་བིད་པཱུ་ར་པཱུ་ར་སཱུ་ར་སཱུ་ར་ཨཱ་ཝརྟ་ཡ་ཨཱ་ཝརྟ་ཡ་ཧོཿ ཨོཾ་བཛྲ་སྥ་ར་ཎ་ཁཾ། ཨོཾ་སརྦ་བིད་ཨརྒྷཾ་ཨཱཿཧཱུཾ། ཐོག་མཐའ་དེ་བཞིན་སྦྱར་ཏེ། པཱ་དྱཾ། པུཥྤེ། དྷུ་པེ། ཨཱ་ལོ་ཀེ། གནྡྷེ། ནཻ་ཝི་དྱ། ཤབྡ། སྐྱབས་སེམས་ནི། བདག་དང་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་གཅིག་ཏུ་བསྡུས་པའི་ངོ་བོར་གྱུར་པ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག་དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །ཡི་དམ་དཀྱིལ་འཁོར་གྱི་ལྷ་ཚོགས་རྣམས་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་པར་བྱ་བའི་ཆེད་དུ་བཅོམ་ལྡན་འདས་ཀུན་རིག་གི་ཆོ་ག་ཉམས་སུ་བླང་བར་བྱའོ། །ལྕེ་ལག་བྱིན་རླབས་ནི། སྭ་བྷཱ་ཝས་སྦྱངས། སྟོང་པའི་ངང་ལས། པཾ་ལས་པདྨ། ཨ་ལས་ཟླ་བའི་སྟེང་དུ། རང་ཉིད་རྡོ་རྗེ་སེམས་དཔའ་སྐུ་མདོག་དཀར་པོ་གཡས་རྡོ་རྗེ་ཐུགས་ཀར་འཛིན་ཅིང༌། གཡོན་དྲིལ་བུ་དཀུར་རྟེན་པ། རྒྱན་ཐམས་ཅད་ཀྱིས་བརྒྱན་པ། སེམས་དཔའི་སྐྱིལ་ཀྲུང་གིས་བཞུགས་པ་དེའི་ལྐོག་མར་ཧྲཱིཿལས་པདྨ་དམར་པོ་འདབ་མ་བརྒྱད་པ་མདུན་གྱི་འདབ་མ་པཾ་ལས་ལྕེ་པདྨ་འདབ་མ་གཅིག་པའི་སྟེང་དུ། ཨ་ལས་ཟླ་བའི་དབུས་སུ་ཧཱུཾ་ལས་རྡོ་རྗེ་དཀར་པོ་རྩེ་ལྔ་པ་དེ་ལྕེ་ལ་ཐིམ་པས་ལྕེ་རྡོ་རྗེའི་རང་བཞིན་དུ་གྱུར། ཨོཾ་བཛྲ་ཛི་ཧྭ། ལག་གཉིས་བཀན་ལ། ལག་མཐིལ་གཉིས་སུ་ཨ་ཨ་ལས་ཟླ་བའི་དཀྱིལ་འཁོར་གཉིས་ཀྱི་སྟེང་དུ། ཧཱུཾ་ཧཱུཾ་ལས་རྡོ་རྗེ་དཀར་པོ་རྩེ་ལྔ་པ་རེ་རེ། དེ་ཞུ་བ་ལག་པ་ལ་ཐིམ་པས་ལག་པ་གཉིས་རྡོ་རྗེའི་རང་བཞིན། སོར་མོ་རྣམས་རྡོ་རྗེ་རྩེ་གཅིག་པར་གྱུར། སྲུང་འཁོར་ནི། བདག་ཉིད་ཁྲོ་བོ་འཇིག་རྟེན་གསུམ་རྒྱལ་སྐུ་མདོག་སྔོན་པོ་དབུ་དང་ཕྱག་མཐའ་ཡས་པ་སྦྲུལ་དང་མི་སྡུག་པའི་རྒྱན་དང༌། སྟག་ལྤགས་ཀྱི་ཤམ་ཐམས་ཅན། རྩ་བའི་ཕྱག་གཉིས་ཧཱུཾ་མཛད་ཀྱི་ཕྱག་རྒྱ། ལྷག་མའི་གཡས་རྣམས་མཚོན་ཆ་སྣ་ཚོགས། གཡོན་རྣམས་མགོ་ཐོད་ཤས་གང་བ་བསྣམས་པས་མ་རུངས་པའི་རྒྱུ་མ་དྲངས་ཏེ་གསོལ་བ། གཡས་བསྐུམ་གཡོན་བརྐྱང་གིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཨོཾ་གྲྀཧྞ་བཛྲ་ས་མ་ཡ་ཧཱུཾ་བཾ།  བཞི་བརྗོད། ཨོཾ་བཛྲ་ཛྭ་ལ་ཨ་ན་ལཱརྐ་ཧཱུཾ་ཨ་བྷི་ཥིཉྩ་མཾ། ལྔ་བརྗོད། ཨོཾ་ཊུཾ། དགུ་བརྗོད། ཨོཾ་བཛྲ་ཏུ་ཥྱ་ཧོཿ ཨོཾ་བཛྲ་མ་ཧཱ་ཀྲོ་དྷ་རཱ་ཛ་ས་པ་རི་ཝཱ་ར་བཛྲ་ས་མཱ་ཛཿ ཧཱུཾ། ཡེ་ཤེས་བསྐལ་པའི་མེ་ལྟར་འབར་བའི་འོད། །མ་རིག་འདོད་པའི་མུན་ཁམས་ཐམས་ཅད་བསྲེག །ཞེ་སྡང་གཤིན་རྗེའི་འཇིགས་པ་ཐམས་ཅད་འཇོམས། །དཔའ་བོ་ཆེན་པོའི་དཔའ་མཚན་སྟག་ལྤགས་ཅན། །ལོག་འདྲེན་སྲིན་པོའི་མཐའ་གནོན་དགྲ་འདུལ་བ། །རིག་པའི་རྒྱལ་པོ་ཁྲོ་བོ་བཞུགས་སོ་འཚལ། །ལོག་འདྲེན་འདུལ་བའི་སླད་དུ་སྤྱན་འདྲེན་ན། །འགྲོ་བའི་དོན་དུ་མཆོད་ཕྱིར་གཤེགས་སུ་གསོལ། །ཨོཾ་པདྨ་ཀ་མ་ལ་ཡ་སྟྭཾ་གྱིས་གདན་འབུལ། ཨོཾ་བཛྲ་མ་ཧཱ་ཀྲོ་དྷ་རཱ་ཛ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ།  པཱ་དྱཾ། པུཥྤེ། ནས། ཤབྡའི་བར་གྱིས་མཆོད། ཧཱུཾ། ཆོས་ཉིད་སྟོང་པ་གཉིས་མེད་ངང་ཉིད་ལས། །འཇིག་རྟེན་སྤྱོད་པའི་ཚུལ་ཡང་མི་སྤོང་ཞིང༌། །ཐབས་ལ་མཁས་པས་འཇིགས་བྱེད་སྐུར་སྟོན་པ། །ཁྲོ་ཆེན་འབར་བའི་ཚོགས་ལ་ཕྱག་འཚལ་ལོ། །ཡེ་ཤེས་ཞི་བའི་ངང་ལས་མ་གཡོས་ཀྱང༌། །སྐུ་ཡི་ཆ་ལུགས་ཟ་བྱེད་རྔམས་སྟབས་ཅན། །གསུང་གི་ང་རོ་འབྲུག་སྟོང་ལྡིར་བའི་སྒྲས། །མ་ལུས་དབང་དུ་སྡུད་ལ༴ །ལྷག་པའི་ཡེ་ཤེས་རོལ་པ་སྟོན་མཛད་ཅིང༌། །སྡིགས་པའི་མཚོན་ཆ་སྣ་ཚོགས་ཕྱག་ན་བསྣམས། །ཉོན་མོངས་དུག་ཆེན་རྩད་ནས་འཇོམས་མཛད་པ། །སྦྲུལ་གདུག་རྒྱན་གྱིས་བརྒྱན་ལ༴ །བསྐལ་པའི་མེ་ལྟར་འབར་བའི་ཀློང་དཀྱིལ་ན། །དཔའ་བོའི་སྟང་སྟབས་བརྐྱང་བསྐུམ་ཚུལ་དུ་བཞུགས། །ཉི་ཟླ་འབར་བའི་སྤྱན་གྱི་སྡང་མིག་གིས། །བགེགས་དཔུང་སྲེག་པར་མཛད་ལ༴ །གཏུམ་ཆེན་དུས་མཐའི་མེ་ལྟར་གཟི་བརྗིད་འབར། །གློག་སྟོང་འགྱུ་འདྲའི་ཁྲོ་གཉེར་མཆེ་བ་གཙིགས། །རྔམ་པའི་ང་རོ་འབྲུག་སྒྲ་སྟོང་བཞིན་སྒྲོག །ཁྲོ་རྒྱལ་བགེགས་ཚོགས་འདུལ་ལ༴ །ཧཱུཾ་འཇིགས་པའི་ཧཱུཾ་སྒྲ་ངེས་སྒྲོག་ཅིང༌། །བགེགས་རྣམས་མ་ལུས་འཇོམས་མཛད་པ། །དངོས་གྲུབ་མ་ལུས་སྩོལ་བའི་ལྷ། །བགེགས་ཀྱི་དགྲ་ལ་ཕྱག་འཚལ་ལོ། །ཞེས་བསྟོད། ཧཱུཾ། དཀྱིལ་འཁོར་ཆེན་པོའི་ས་གཞི་ལ་གནས་པའི། །ལྷ་ལ་སོགས་པའི་བགེགས་ཚོགས་ཀུན་ཉོན་ཅིག །ང་ནི་གནས་འདིར་དཀྱིལ་འཁོར་ཆེན་པོ་སྒྲུབ། །ཁྱོད་རྣམས་འདི་ནས་གཞན་དུ་འགྲོ་བར་གྱིས། །གལ་ཏེ་ང་ཡི་བཀའ་ལས་འདའ་བྱེད་ན། །ཡེ་ཤེས་ཅན་གྱི་རྡོ་རྗེ་འབར་བ་ཡིས། །མགོ་བོ་ཚལ་པ་བརྒྱར་ནི་འགས་འགྱུར་ཞིང༌། །བགེགས་རྣམས་བརླག་པར་འགྱུར་བར་གདོན་མི་ཟ། །ཞེས་བགེགས་ལ་བཀའ་བསྒོས་ཏེ་བསྐྲད། ཨོཾ་བཛྲ་སཏྭ་ཀྲོ་དྷ་ཨ་ན་ལཱརྐ་མ་ཧཱ་བཛྲ་ཀྲོ་དྷ་དྲ་བ་དྲ་བ། བི་དྲ་བ་བི་དྲ་བ། སརྦ་ཨ་པཱ་ཡ་ནཱ་ཤ་ཡ་ནཱ་ཤ་ཡ། ཧ་ར་ཧ་ར་པྲ་ཎཱ་ཎ་ཧཱུཾ་ཕཊ། ཨ་དྷི་ཏིཥྛ་སྭ་མཾ། ཞེས་ལན་གསུམ་གྱིས་བདག་བསྲུང༌། གསུམ་གྱིས་གནས་བསྲུང༌། གསུམ་གྱིས་རྣལ་འབྱོར་བསྲུང་ངོ༌། །ཚོགས་རྟེན་སྤྲུལ་བ་ནི། རང་ཉིད་རྡོ་རྗེ་རྒྱུར་གྱུར། ཨོཾ་སརྦ་བིད་མཎྜལ་བཛྲ་ཙཀྲ་ཧཱུཾ། སྲུང་འཁོར་གྱི་ནང་མདུན་གྱི་ནམ་མཁར་བཅོམ་ལྡན་འདས་ཀུན་རིག་གི་དཀྱིལ་འཁོར་རྟེན་དང་བརྟེན་པར་བཅས་པ་མངོན་སུམ་དུ་གསལ་བར་གྱུར། སྔགས་དེ་བརྒྱ་རྩ་བརྒྱད་བཟླས། བསོད་ནམས་ཀྱི་ཚོགས་བསག་པ་ནི། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཀྩིཏྟ་པྲ་ཎ་མེ་ན་བཛྲ་བནྡྷ་ནཱཾ་ཀ་རོ་མི། ཞེས་ཕྱག་འཚལ། པུས་བཙུགས་ཐལ་མོ་སྦྱར་ནས། དབང་མེད་བདག་གིས་མི་དགེ་བགྱིས་པ་དང༌། །རྗེས་སུ་ཡི་རང་ཡང་ན་བགྱིད་སྩལ་གང༌། །དེ་དག་ཐམས་ཅད་བྱང་ཆུབ་མཆོག་གི་ནི། །སྤྱན་སྔར་ད་ལྟ་མ་ལུས་སོ་སོར་བཤགས། །བདེ་གཤེགས་སྲས་ཀྱི་ཚོགས་གཉིས་ཟབ་པ་དང༌། །རྒྱ་ཆེན་འགྲོ་བ་མ་ལུས་པ་ཡི་དོན། །སྒྲུབ་པར་བྱེད་དང་དེ་ལས་གཞན་ལ་ཡང༌། །རྟག་ཏུ་བདག་ནི་རྗེས་སུ་ཡི་རང་ངོ༌། །ཐུགས་རྗེས་ཁྱབ་པའི་ཐུགས་དང་ལྡན་གྱུར་ཅིག །བློ་གྲོས་སྡིག་བྲལ་གཏི་མུག་ཚོགས་ཀུན་བཅོམ། །མ་ལུས་རིགས་ཀྱི་པདྨའི་ནང་བཞུགས་པའི། །བདེ་བར་གཤེགས་པ་རྣམས་ལ་སྐྱབས་སུ་མཆི། །བློ་མཆོག་རྣམས་ཀྱི་ཀུན་དགའ་ར་བ་སྟེ། །དམན་པས་འཇིགས་པ་རྣམས་ཀྱི་རྒྱལ་བྱེད་ཚལ། །སྲིད་པའི་འབྱོར་པ་ཟིལ་གྱིས་གནོན་པའི་མཆོག །གསུང་མཆོག་ཆོས་ལ་བདག་ནི་སྐྱབས་སུ་མཆི། །འདོད་ཆགས་ལ་སོགས་སྦྲུལ་གྱི་དུག་བཅོམ་ཞིང༌། །བློ་གྲོས་རྣམ་དག་ཐུགས་རྗེ་ལྡན་པ་ཡི། །བརྟུལ་ཞུགས་དབང་པོའི་ཚོགས་ལ་སྐྱབས་མཆི་ཞིང༌། །སྲིད་དང་བྲལ་བ་རྣམས་ལའང་བདག་ཕྱག་འཚལ། །རྒྱུ་ཡི་རྗེས་ལ་བདག་པོའི་ཡུལ་བདག་ཉིད། །འབྲས་བུའི་སྟོབས་ཀྱིས་དགྲ་ལས་རྒྱལ་གྱུར་པའི། །སྙིང་རྗེའི་རྩ་བ་ཟུག་ཅིང་ཡང་དག་རྟོགས། །མཉམ་མེད་བྱང་ཆུབ་སེམས་ནི་བསྐྱེད་པར་བགྱི། །སེམས་ཅན་རྣམས་ནི་ཡོངས་སུ་སྨིན་པ་འམ། །ཡང་ན་ཡོངས་སུ་བསྐྱབ་པར་བྱ་ཕྱིར་རམ། །རང་གི་སེམས་ནི་དག་པར་བྱ་བའི་ཕྱིར། །འདི་དག་ཐམས་ཅད་རྩྭ་སོགས་བཞིན་དུ་བཏང༌། །དེ་བཞིན་ཚུལ་ཁྲིམས་བཟོད་པ་བརྩོན་འགྲུས་དང༌། །བསམ་གཏན་ཤེས་རབ་བླ་ན་མེད་པ་ནི། །བདག་དང་གཞན་རྣམས་དག་པར་བྱ་བའི་ཕྱིར། །སྐ་ཅིག་རེ་རེ་ཞིང་ཡང་བསྒོམ་པར་བགྱི། །བདེ་བར་གཤེགས་པ་སྔགས་ལ་མཁས་པ་ཡི། །ཆོས་རྒྱལ་རྟག་ཏུ་ལྷུན་གྱིས་གྲུབ་པ་ནི། །འགྲོ་བ་འདི་ཡིས་ཐོབ་པར་བྱ་བའི་ཕྱིར། །ཁྱད་འཕགས་གནས་ལ་བདག་ནི་གནས་པར་བགྱི། །མགོན་པོ་སངས་རྒྱས་རྣམས་དང་ནི། །སྲས་བཅས་བདག་ལ་དགོངས་སུ་གསོལ། །བདག་མིང་འདི་ཞེས་བྱ་བ་ཡིས། །བྱང་ཆུབ་སྙིང་པོར་མཆིས་ཀྱི་བར། །ཇི་ལྟར་དུས་གསུམ་མགོན་པོ་རྣམས། །བྱང་ཆུབ་ཏུ་ནི་ངེས་མཛད་པའི། །བྱང་ཆུབ་སེམས་ནི་བླ་མེད་པ། །དམ་པ་བདག་གིས་བསྐྱེད་པར་བགྱི། །ཚུལ་ཁྲིམས་ཀྱི་ནི་བསླབ་པ་དང༌། །དགེ་བའི་ཆོས་ནི་སྡུད་པ་དང༌། །སེམས་ཅན་དོན་བྱེད་ཚུལ་ཁྲིམས་གསུམ། །བདག་གིས་བརྟན་པོར་བཟུང་བར་བགྱི། །སངས་རྒྱས་ཆོས་དང་དགེ་འདུན་ཏེ། །བླ་ན་མེད་པའི་དཀོན་མཆོག་གསུམ། །སངས་རྒྱས་རྣལ་འབྱོར་ལས་སྐྱེས་པའི། །སྡོམ་པ་དེང་ནས་བཟུང་བར་བགྱི། །རྡོ་རྗེ་རིགས་མཆོག་ཆེན་པོ་ལ། །རྡོ་རྗེ་དྲིལ་བུ་ཕྱག་རྒྱ་ཡང༌། །ཡང་དག་ཉིད་དུ་བཟུང་བར་བགྱི། །སློབ་དཔོན་དག་ཀྱང་བཟུང་བར་བགྱི། །རིན་ཆེན་རིགས་མཆོག་ཆེན་པོ་ཡི། །དམ་ཚིག་ཡིད་དུ་འོང་བ་ལ། །ཉིན་རེ་བཞིན་དུ་དུས་དྲུག་ཏུ། །སྦྱིན་པ་རྣམ་བཞི་རྟག་ཏུ་སྦྱིན། །བྱང་ཆུབ་ཆེན་པོ་ལས་བྱུང་བའི། །པདྨའི་རིགས་མཆོག་དག་པ་ལ། །ཕྱི་དང་གསང་བ་ཐེག་པ་གསུམ། །དམ་པའི་ཆོས་ནི་བཟུང་བར་བགྱི། །ལས་ཀྱི་རིགས་མཆོག་ཆེན་པོ་ལ། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་བཟུང་བར་བགྱི། །མཆོད་པའི་ལས་ཀྱང་ཅི་ནུས་བགྱི། །བྱང་ཆུབ་སེམས་ནི་བླ་མེད་པ། །དམ་པ་བདག་གིས་བསྐྱེད་བགྱིས་ནས། །སེམས་ཅན་ཀུན་གྱི་དོན་གྱི་ཕྱིར། །བདག་གིས་སྡོམ་པ་མ་ལུས་བཟུང༌། །མ་རྒལ་བ་རྣམས་བསྒྲལ་བར་བགྱི། །མ་གྲོལ་བ་རྣམས་དགྲོལ་བར་བགྱི། །དབུགས་མ་ཕྱིན་རྣམས་དབུགས་དབྱུང་བགྱི། །སེམས་ཅན་མྱ་ངན་འདས་ལ་འགོད། །དེ་ནས་ལྷ་ཀླུ་ལ་སོགས་པའི་འགྲོ་བ་རྣམས་གློ་བུར་དུ་ལྷགས་ནས་མཆོད་པར་གྱུར། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། དེ་བཞིན་དུ། པཱ་དྱཾ། ནས། ཤབྡའི་བར་གྱིས་མཆོད། ཨེ་མའོ་སངས་རྒྱས་ཨེ་སངས་རྒྱས། །ཨེ་མའོ་སངས་རྒྱས་མཛད་པ་ལེགས། །གང་ཕྱིར་ངན་སོང་བདག་སྦྱངས་ནས། །བྱང་ཆུབ་སྤྱོད་པ་ཉིད་ལ་བཀོད། །ཅེས་བརྗོད་དེ་མི་སྣང་བར་གྱུར་ཏོ། །ཡེ་ཤེས་ཀྱི་ཚོགས་གསོག་པ་གཟུགས་བརྙན་སྦྱོར་བ་ནི། ལག་མཐིལ་གཉིས་སུ་ཨ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། གཡས་སུ་ཧཱུཾ་སྔོན་པོ། གཡོན་དུ་ཨ་དཀར་པོ་གཉིས་ཀྱི་མཐའ་བསྐོར་དུ། དབྱངས་ཡིག་བཅུ་དྲུག་འོད་ཟེར་འབར་བ་ཀུན་ཏུ་གང་ཞིང་འཕྲོ་བར་གྱུར། སོར་མོ་རྡོ་རྗེ་རྩེ་གཅིག་པའི་རྣམ་པར་མེ་ལོང་ལྟར་དྭངས་པ་ལ་ཡི་གེ་དང་ལྷ་གཟུགས་བརྙན་ཤར་བའི་ཚུལ་དུ་གནས་པར་བསམས་ལ། གཡས་གཡོན་གྱི་མཐེ་བོང་གཉིས་ལ་ཨོཾ་དཀར་པོ། མཛུབ་མོ་གཉིས་ལ་ཧཱུཾ་སྔོན་པོ། གུང་མོ་གཉིས་ལ་ཏྲཱཾ་སེར་པོ། སྲིན་ལག་གཉིས་ལ་ཧྲཱིཿདམར་པོ། མཐེའུ་ཆུང་གཉིས་ལ་ཨཿལྗང་ཁུ་ལས། གཡས་རྣམས་རྣམ་སྣང༌། མི་བསྐྱོད་པ། རིན་འབྱུང༌། འོད་དཔག་མེད། དོན་ཡོད་གྲུབ་པ། གཡོན་རྣམས་རྡོ་རྗེ་དབྱིངས་ཀྱི་དབང་ཕྱུག་མ། རྡོ་རྗེ་ཐུགས་མ། རྡོ་རྗེ་དབང་བསྐུར་མ། རྡོ་རྗེ་མཚོན་ཆ་མ། རྡོ་རྗེ་ཀུན་མ། ཡབ་ཡུམ་ཕན་ཚུན་ཐབས་ཤེས་ཞལ་མངོན་པར་ཕྱོགས་པས་རེག །ཨ་ནྱོ྅་ནྱ་ཨ་ནུ་ག་ཏཱཿསརྦ་དྷརྨཱཿ པ་ར་སྤ་ར་ཨ་ནུ་པྲ་བིཥྚཿ སརྦ་དྷརྨཱ་བཛྲ་ཨཉྫ་ལི། ལྷ་ཕན་ཚུན་རོ་གཅིག་པར་གྱུར། ཨཱ་ཏྱནྟ་ཨ་ནུ་པྲ་བིཥྚཿ སརྦ་དྷརྨཱཿ བཛྲ་བནྡྷ། བཛྲ་བནྡྷ་ཏྲཊ། གསུམ་གྱིས་ཁམས་གསུམ་གྱི་ཉོན་མོངས་པ་ཐམས་ཅད་འོད་གསལ་བས་བཅད་པར་བསམ་མོ། །ཨོཾ་བཛྲ་ཨཱ་བེ་ཤ་ཡ་ཨཿཨཿ ཉེར་གཅིག་བརྗོད། སངས་རྒྱས་རྣམས་ཀྱི་ཐུགས་ཀ་ནས་དང་པོའི་རྡོ་རྗེ་དམར་པོ་འོད་འབར་བ་བདག་གི་སྙིང་ཁར་ཞུགས། ཏིཥྛ་བཛྲ་དྲྀ་དྷོ་མེ་བྷ་ཝ། ཤཱ་ཤྭ་ཏྱོ་མེ་བྷ་ཝ། ཧྲྀ་ད་ཡཾ་མེ། ཨ་དྷི་ཏིཥྛ། སརྦ་སིདྡྷི་མྨེ་པྲ་ཡཙྪ་ཧཱུཾ། ཧ་ཧ་ཧ་ཧ་ཧོཿ ལན་གསུམ། བཛྲ་མུཥྚི། ཨོཾ་བཛྲ་མུཥྚི་བཾ། ཞེས་ཕྱག་རྒྱ་ཐམས་ཅད་དབང་དུ་གྱུར་པར་བསམ། དང་སྦྱོར་གྱི་ཏིང་ངེ་འཛིན་ནི། སྐད་ཅིག་གིས་བདག་ཉིད་བཅོམ་ལྡན་འདས་ཀུན་རིག་ཏུ་གསལ་བར་གྱུར། ཨོཾ་བྲྀ་ཏ་བྲྀ་ཏ་སརྦ་ཨཱ་ཝ་ར་ཎ་ནི་ཧཱུཾ་ཕཊ། ཨོཾ་ཏྲཊ་ཏྲཊ། སོགས། ཨོཾ་ཚིནྡྷ་ཚིནྡྷ་སོགས། ཨོཾ་བུདྡྷ་ཨ་བྷི་ཥིཉྩ་ཨོཾ། དེ་བཞིན་དུ། བཛྲ་ཧཱུཾ། རཏྣ་ཏྲཱཾ། པདྨ་ཧྲཱིཿ ཀརྨ་ཨཿ རང་གི་སྙིང་ཁར་ཟླ་བའི་དཀྱིལ་འཁོར་གྱི་སྟེང་དུ་ཨོཾ་ན་མོ་བྷ་ག་ཝ་ཏེ་སརྦ་དུ རྒ་ཏི་པ་རི་ཤོ་དྷ་ནི་རཱ་ཛཱ་ཡ། ཏ་ཐཱ་ག་ཏཱ་ཡཱརྷ་ཏེ། སམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་ཤོ་དྷ་ནི་ཤོ་དྷ་ནི་སརྦ་པཱ་པཾ་བི་ཤོ་དྷ་ནི་ཤུདྡྷེ་བི་ཤུདྡྷེ་སརྦ་ཀརྨ་ཨཱ་ཝ་ར་ཎ་བི་ཤོ་དྷ་ནེ་སྭཱ་ཧཱ། ཞེས་རྩ་བའི་རིག་པ་ཡོངས་སུ་གྱུར་པ་ལས་ཀུན་རིག་གི་དཀྱིལ་འཁོར་དང་དཀྱིལ་འཁོར་པ་ཐམས་ཅད་ཡོངས་སུ་གསལ་བར་གྱུར། ཨོཾ་བཛྲ་ཨངྐུ་ཤ་ཛཿ སོགས་སྒོ་བ་བཞིའི་སྔགས་རྒྱས། ནམ་མཁའི་དཀྱིལ་འཁོར་དང་སྙིང་ཁའི་དཀྱིལ་འཁོར་གཅིག་ཏུ་གྱུར་པའི་གཙོ་བོའི་ཐུགས་ཀར་ཟླ་བའི་སྟེང་དུ་ཧཱུཾ་དཀར་པོ་ལ་རྩ་རིག་གིས་བསྐོར་བའི་ཡི་གེ་རེ་རེ་ལས་འོད་ཟེར་རིམ་པ་ལྔ་ལྔ་མཛོད་སྤུའི་སྒོ་ནས་ཐོན་ཏེ་ཁམས་གསུམ་གྱི་འགྲོ་བ་དང་ཁྱད་པར་ངན་སོང་གི་འགྲོ་བ་སྣང་བར་བྱས། ཨོཾ་ཤོ་དྷ་ནེ་ཤོ་དྷ་ནེ་སརྦ་ཨ་པཱ་ཡ་ཨ་པཱ་ཡ་ཧཱུཾ། ངན་འགྲོ་དང་ཁྱད་པར་ཚེ་འདས་བཀུག་སྟེ་དཀྱིལ་འཁོར་གྱི་ཁྱམས་ལ་བཞག་ནས་སྐྱབས་སུ་འགྲོ་བར་བྱེད། ཨོཾ་སརྦ་བིད་སརྦ་པཱ་པཾ་བི་ཤོ་དྷ་ནེ་ཧཱུཾ། ཨོཾ་སརྦ་བིད་ཏྲཊ། དེ་དག་ཁམས་གསུམ་གྱི་སྡུག་བསྔལ་ལས་གྲོལ་ནས། ཤར་ཕྱོགས་པ་རྣམས་སྦྱོང་བའི་རྒྱལ་པོ། ལྷོ་ཕྱོགས་པ་རྣམས་རྒྱལ་མཆོག་རིན་ཆེན། ནུབ་ཕྱོགས་པ་རྣམས་ཤཱཀྱ་རིགས་དབང༌། བྱང་ཕྱོགས་པ་རྣམས་མེ་ཏོག་ཆེར་རྒྱས་དང་མཐུན་པའི་ལྷའི་སྐུར་གྱུར། ཨོཾ་བཛྲ་ས་མ་ཡ་ཧཱུཾ། ཨོཾ་བུདྡྷ་ཨ་བྷི་ཥིཉྩ་ཨོཾ། སོགས་ཀྱིས་དབང་བསྐུར་བས། དེ་དག་བྱང་ཆུབ་སེམས་དཔའ་ཀུན་དང་སྐལ་བ་མཉམ་པར་མཐོང་ནས། དྲིན་ལན་གྱི་ཚུལ་དུ་མཆོད་ཅིང་བསྟོད་པ། ཨོཾ་སརྦ་ཏ་ཐཱ་ག་ཏ་ཨརྒྷཾ་སོགས་དང༌། རྡོ་རྗེ་སེམས་དཔའ་བསྡུས་པ་ན། །ཨོཾ་བཛྲ་སཏྭ་སུ་སཾ་གྲ་ཧཱད། ཨོཾ་བཛྲ་ལཱ་སྱེ་ཧཱུཾ། རྡོ་རྗེ་རིན་ཆེན་བླ་ན་མེད། །ཨོཾ་བཛྲ་རཏྣ་མ་ནུཏྟ་རཾ། ཨོཾ་བཛྲ་མཱ་ལེ་ཏྲཱཾ། རྡོ་རྗེ་ཆོས་ཀྱིས་གླུ་བླངས་པས། །ཨོཾ་བཛྲ་དྷརྨ་གཱ་ཡ་ནི། ཨོཾ་བཛྲ་གཱི་ཏི་ཧྲཱིཿ། རྡོ་རྗེ་ལས་ཀུན་བྱེད་པར་འགྱུར། །ཨོཾ་བཛྲ་ཀརྨ་ཀ་རོདྦྷ་ཝེ། ཨོཾ་བཛྲ་ནྲྀ་ཏྱ་ཨཿ རྡོ་རྗེ་སེམས་དཔའ་སོགས་སྦྱར་བས། ཨོཾ་བཛྲ་དྷཱུ་པེ་ཧཱུཾ། པུཥྤེ་ཏྲཱཾ། ཨཱ་ལོ་ཀེ་ཧྲཱིཿ གནྡྷེ་ཨཿ ཞེས་མཆོད། རྣམ་པར་སྣང་མཛད་རིགས་བཞི་ཡུམ་དང་བཅས། །སེམས་དཔའ་བཅུ་དྲུག་མཆོད་བརྒྱད་སྒོ་བ་བཞི། །བསྐལ་བཟང་དཔེ་བྲལ་ཉན་རང་ཁྲོ་བོའི་ཚོགས། །ཕྱོགས་སྐྱོང་འཇིག་རྟེན་སྐྱོང་ལ་ཕྱག་འཚལ་བསྟོད། །ཅེས་བསྟོད། བསྙེན་པ་ནི། ལྷ་ཐམས་ཅད་ཀྱི་ཐུགས་ཀར་ཟླ་བའི་སྟེང་དུ་རང་རང་གི་མཚན་མས་མཚན་པའི་རྡོ་རྗེའི་ལྟེ་བར་གཙོ་བོ་ལ་ཧཱུཾ་དང་གཞན་རྣམས་ལ་སོ་སོའི་ས་བོན་གྱི་མཐར་སྔགས་དང་དེའི་མཐར་རྩ་རིག་གིས་བསྐོར་བར་གྱུར། ཞལ་ནས་སྔགས་ཀྱི་སྒྲ་བྱུང་བ་དང་སྔགས་ལས་འོད་ཟེར་འཕྲོས་པས་ངན་སོང་གསུམ་གྱི་སྡུག་བསྔལ་རྒྱུ་འབྲས་ལས་གྲོལ་བར་བྱས་ནས་འཇིག་རྟེན་ཐམས་ཅད་དུ་སྣང་བ་ཆེན་པོས་ཁྱབ་སྟེ་མཛད་པ་བཅུ་གཉིས་ཀྱི་ཚུལ་གྱིས་འགྲོ་དོན་མཛད་འོད་ཟེར་ཚུར་འདུས་ཆོས་ཀྱི་ཡི་གེ་དེ་ཉིད་ལ་ཞུགས་པར་གྱུར། ཨོཾ་ན་མོ་བྷ་ག་ཝ་ཏེ་སོགས་རྩ་རིག་ཁོ་ན་བཟླ། གཤིན་དོན་ལ་མཐར། ཚེ་ལས་འདས་པ་ཆེ་གེ་མོའི་སྡིག་སྒྲིབ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པ་གདགས། སླར་མཆོད་བསྟོད་བསྡུས་པ་ཞིག་བྱས་ཏེ། ཐུགས་ཀའི་དཀྱིལ་འཁོར་གཞི་ལུས་ལ་ཐིམ་པར་གྱུར་པས་བདག་བསྐྱེད་ཀྱི་གོ་བཅད་ནས། བུམ་བསྐྱེད་ཤིན་ཏུ་བསྡུས་པ་ནི། བུམ་རྫས་ཀྱིས་བཀང་བའི་བུམ་པ་མཚན་ཉིད་ལྡན་པ་གཉིས་ཀུ་ཤ་གསར་པའི་གདན་ལ་བཞག །ཁ་རྒྱན་གསེབ་ཏུ་མཆོད་ཡོན་གྱིས་བཀང་བའི་དུང་ཆོས་ཀྱི་སྟེང་དུ་གཟུངས་ཐག་རྡོ་རྗེ་མེ་ཏོག་གི་ཕྲེང་བ་བཏགས་པ་བཀོད་དེ། བསངས་སྦྱངས། སྟོང་པའི་ངང་ལས་མཚན་ཉིད་ཡོངས་སུ་རྫོགས་པའི་བུམ་པའི་ནང་དུ་ཆུ་དང་བཅུད་ཐམས་ཅད་ཀྱིས་ཡོངས་སུ་གང་བར་རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་བརྒྱུད་དེ་སོང༌། བུམ་ནང་གི་ཆུ་དང་དབྱེར་མེད་དུ་འདྲེས་པར་གྱུར་པར་བསམས་ལ་རྣམ་རྒྱལ་དུ་ལྷ་ཐམས་ཅད་ཀྱི་སྔགས་སམ་རྩ་རིག་རྐྱང་པ་བཟླས་ཀྱང་ཆོག །ལས་བུམ་ལ་གནོད་སྦྱིན་གྱི་སྔགས་ཁོ་ན་བཟླའོ། །མདུན་བསྐྱེད་སྒྲུབ་པ་ནི། རྣམ་རྒྱལ་བུམ་པ་དཀྱིལ་འཁོར་གྱི་ལྷོ་སྒོའི་འགྲམ་དང་ལས་བུམ་ཤར་སྒོའི་གཡས་སུ་བཞག །མཆོད་པ་རྣམས་ཀྱིས་བསྐོར་ཏེ། བསངས་སྦྱངས། མདུན་དུ་བཅོམ་ལྡན་འདས་ཀུན་རིག་གི་དཀྱིལ་འཁོར་ཆེན་པོ་རྟེན་དང་བརྟེན་པར་བཅས་པ་ཡོངས་སུ་རྫོགས་པ་གསལ་བར་གྱུར། ཨོཾ་སརྦ་བིདྷྭཱ་རོདྒྷ་ཊཱ་ཡ་ཧཱུཾ། གིས་དཀྱིལ་འཁོར་སྒོ་ཕྱེ། ཨོཾ་སརྦ་བིད་མཎྜ་ལ་བཛྲ་ཙཀྲ་ཧཱུཾ། ཨོཾ་སརྦ་བིད་བཛྲ་ས་མཱ་ཛཿ ཛཿཧཱུཾ་བཾ་ཧོཿ འོག་མིན་གྱི་གནས་ནས་རྒྱལ་བ་སྲས་དང་བཅས་པ་དཀྱིལ་འཁོར་གྱི་འཁོར་ལོའི་རྣམ་པས་མདུན་གྱི་ནམ་མཁར་གཤེགས་པར་གྱུར། ཨོཾ་བཛྲ་ཡཀྵ་ཧཱུཾ། ཞེས་ཕྱི་འབྲང་གི་བགེགས་བསྐྲད། ཨོཾ་སརྦ་ཏ་ཐཱ་ག་ཏ་ཨརྒྷཾ་སོགས་ནས། ཤབྡའི་བར་གྱིས་མཆོད། ཨེ་མ་ཧོ་ཀུན་ཏུ་བཟང་པོ་ཡི། །བྱང་ཆུབ་སེམས་དཔའི་སྤྱོད་པ་མཆོག །དེ་བཞིན་གཤེགས་པའི་འཁོར་ལོ་ཡི། །དབུས་ན་དེ་བཞིན་གཤེགས་པ་མཛེས། །ཞེས་དམ་ཚིག་པ་ལ་ཆེད་དུ་བརྗོད་ནས། བསྡུ་བ་དང་སྤྲོ་བའི་ཚུལ་གྱིས་དམ་ཚིག་པ་དང་ཡེ་ཤེས་པ་རྣམས་གཅིག་ཏུ་འདྲེས་ཤིང་གཅིག་ཏུ་གྱུར། ཨེ་མ་ཧོ་སངས་རྒྱས་ཐམས་ཅད་ཀྱི། །རྒྱ་ཆེན་གདོད་ནས་སྐྱེ་བ་མེད། །རྡུལ་ཕྲན་ཐམས་ཅད་ཇི་སྙེད་ཀྱི། །སངས་རྒྱས་རྣམས་ནི་གཅིག་ཏུ་གྱུར། །དེ་ནས་ནམ་མཁའི་དབྱིངས་ཐམས་ཅད་གང་བའི་དེ་བཞིན་གཤེགས་པ་རྣམས་ཀྱིས་དབང་བསྐུར་བ་ནི། ཨོཾ་བུདྡྷ་ཨ་བྷི་ཥིཉྩ་ཨོཾ། དེ་བཞིན་དུ། བཛྲ་ཧཱུཾ། རཏྣ་ཏྲཱཾ། པདྨ་ཧྲཱིཿ ཀརྨ་ཨཿ ཞེས་དབུ་རྒྱན་དང༌། ཨོཾ་རཏྣ་མཱ་ལ་ཨ་བྷི་ཥིཉྩ་ཏྲཱཾ་ཏྲཱཾ་ཏྲཱཾ་ཏྲཱཾ། ཞེས་ཕྲེང་བ་དང༌། ཨོཾ་བཛྲ་པཊྚ་ཨ་བ་ལམྦ་ན་ཨ་བྷི་ཥིཉྩ་ཏྲཱཾ། ཞེས་དར་དཔྱངས་ཙམ་གྱིས་དབང་བསྐུར། དབང་ལྷ་རྣམས་ཀྱང་དཀྱིལ་འཁོར་པ་དང་དབྱེར་མེད་དུ་གྱུར། ཨོཾ་བཛྲ་ཨངྐུ་ཤ་ཛཿ སོགས་སྒོ་བཞིའི་སྔགས་རྒྱས་བཅིང༌། རྒྱས་གདབ་པ་ནི། ཨོཾ་བྲྀ་ཏ་བྲྀ་ཏ་སརྦ་ཨཱ་ཝ་ར་ཎ་ནི་ཧཱུཾ་ཕཊ།  ཨོཾ་ཏྲཊ་ཏྲཊ་སརྦ་ཨཱ་ཝ་ར་ཎ་ནི་ཧཱུཾ་ཕཊ། ཨོཾ་ཚིནྡྷ་ཚིནྡྷ་སརྦ་ཨཱ་ཝ་ར་ཎ་ནི་ཧཱུཾ། ཞེས་རིགས་གསུམ་སྤྱིའི་སྔགས་རྒྱ་དང༌། ཨོཾ་སརྦ་བིད་བཛྲ་ཨ་དྷིཥྛ་ན་ཛྙཱ་ན་ས་མ་ཡེ་ཧཱུཾ། ལན་གསུམ་གྱིས་བྱིན་བརླབས། བསྙེན་པ་ནི། ལྷ་ཐམས་ཅད་ཀྱི་ཐུགས་ཀར་ཟླ་བའི་སྟེང་དུ་རང་རང་གི་མཚན་མས་མཚན་པའི་རྡོ་རྗེའི་ལྟེ་བར་གཙོ་བོ་ལ་ཧཱུཾ་དང་གཞན་རྣམས་ལ་སོ་སོའི་ས་བོན་གྱི་མཐར་སྔགས་དང་དེའི་མཐར་རྩ་རིག་གིས་བསྐོར་བར་གྱུར། སྔགས་ལས་འོད་ཟེར་འཕྲོས་པས་ངན་སོང་གསུམ་གྱི་སྡུག་བསྔལ་རྒྱུ་འབྲས་ལས་གྲོལ་བར་བྱས་ནས་འཇིག་རྟེན་ཐམས་ཅད་དུ་སྣང་བ་ཆེན་པོས་ཁྱབ་སྟེ་མཛད་པ་བཅུ་གཉིས་ཀྱི་ཚུལ་གྱིས་འགྲོ་དོན་མཛད་འོད་ཟེར་ཚུར་འདུས་ཆོས་ཀྱི་ཡི་གེ་དེ་ཉིད་ལ་ཞུགས་པར་གྱུར། རྩ་རིག་དང་སྙིང་པོ་རྣམས་སྒོམ་བཟླས་བྱ། མཐར། བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ཀུན་རིག་རྣམ་པར་སྣང་མཛད་ཀྱི་ལྷ་ཚོགས་མ་ལུས་ཤིང་ལུས་པ་མེད་པས་ངན་སོང་ཐམས་ཅད་ཡོངས་སུ་སྦྱོང་བའི་ཕྲིན་ལས་མཛད་དུ་གསོལ། ཞེས་བརྗོད་པས་ལྷ་ཐམས་ཅད་ཀྱི་ཐུགས་ཀའི་ས་བོན་ལས་སྔགས་ཀྱི་འོད་ཟེར་རིམ་པ་ལྔ་ལྔ་འཕྲོས། ཁམས་གསུམ་གྱི་འགྲོ་བ་ཐམས་ཅད་གསལ་བར་བྱས། དེ་དག་གི་རྒྱུད་ཀྱི་ཉོན་མོ ངས་པ་ལྔ་ཡེ་ཤེས་ལྔའི་ངང་དུ་བཅོམ་སྟེ་རྒྱུ་དང་འབྲས་བུའི་ངན་སོང་ཐམས་ཅད་ལས་ཐར་པར་མཛད་དོ། །ཞེས་ཕྲིན་ལས་བཅོལ། མཆོད་པ་བྱིན་རླབས་བྱས་ཏེ། ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། དེ་བཞིན་དུ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱ། ཤབྡ།  སྦྱར་བས་ཉེར་སྤྱོད་དང༌། ཨོཾ་བཛྲ་སཏྭ་སུ་སཾ་གྲ་ཧཱད། ཨོཾ་བཛྲ་ལཱ་སྱེ་ཧཱུཾ། ཨོཾ་བཛྲ་རཏྣ་མ་ནུཏྟ་རཾ། ཨོཾ་བཛྲ་མཱ་ལེ་ཏྲཱཾ། ཨོཾ་བཛྲ་དྷརྨ་གཱ་ཡ་ནི། ཨོཾ་བཛྲ་གཱི་ཏི་ཧྲཱིཿ། ཨོཾ་བཛྲ་ཀརྨ་ཀ་རོདྦྷ་ཝེ། ཨོཾ་བཛྲ་ནྲྀ་ཏྱ་ཨཿ སྔགས་སྔ་མ་རྣམས་དེ་ཁོ་ན་ལྟར་དང༌། ཕྱི་མ་རྣམས་ཀྱི་མལ་དུ། ཨོཾ་བཛྲ་དྷཱུ་པེ་ཧཱུཾ། པུཥྤེ་ཏྲཱཾ། ཨཱ་ལོ་ཀེ་ཧྲཱིཿ གནྡྷེ་ཨཿ རྣམས་གཞུག་པས་སྒེག་སོག ས་བརྒྱད། ཨོཾ་བཛྲ་མུ་ཀུ་ཊཾ་པྲ་ཏཱིཙྪ་སྭཱ་ཧཱ། དེ་བཞིན་དུ། ཀུཎྜ་ལཾ། ཧཱ་ར་ཥ། ཨ་ཝ་ཧཱ་ར། ཀེ་ཡཱུ་ར། པ་རི་ཀ་ཊཾ་ཀ །པ་ཀཾ་ཝ་ལ། པཱ་དཱ་བྷཱ་ར་ཎ། ཙྪཱ་ཏྲཾ་ཀ །དྷྭ་ཛ། པཱ་ཏ་ཀ །པ་ཊ་དཱ་མ། ཙཱ་མ་ར། བི་ཏཱ་ན། སིདྡྷ་ཨཱ་ས་ན། ཤ་ཡྻ་ཨཱ་ས་ན། པ་རི་མཎྜ་ལ་དྷྱཱ་ན། ཨ་མེ་ཡ་ཙ་ཏུརྠ། དྭི་ཀཱུ་ཊ་གཱ་རཾ། ཙནྡྲ་ཨཱ་ས་ན། པུཥྤེ། ཝཱི་ཎ། གནྡྷེ། ནེ་ཝི་དྱ། ཝསྟྲ། སྦྱར་བས་མཆོད་པ་ཉེར་ལྔ། ཨོཾ་སརྦ་ཏ་ཐཱ་ག་ཏ་ཙཀྲ་རཏྣ་པཱུ་ཛི་ཏེ་ཨཱཿཧཱུཾ། དེ་བཞིན་དུ། མ་ཎི། སྟྲཱི། པུ་རུ་ཥ། ཧསྟི། ཏུ་རཾ་ག་ཨ་ཤྭ། ཁངྒ། སྦྱར་བས་རིན་ཆེན་བདུན། ཨོཾ་སརྦ་ཏ་ཐཱ་ག་ཏ་ས་པཱ་རི་ཝཱ་ར་རཱུ་པ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུཾ། དེ་བཞིན་དུ། ཤབྡ། གནྡྷེ། ར་ས། སྤརྴེ། སྦྱར་བས་འདོད་ཡོན་ལྔ། ཨོཾ་སརྦ་ཏ་ཐཱ་ག་ཏ་པུཥྤེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། དེ་བཞིན་དུ། དྷཱུ་པ། ཨཱ་ལོ་ཀེ། གནྡྷེ། བེ་དྷྱངྒ་རཏྣ་ཨ་ལངྐ་ར། ཧཱ་སྱ་ལཱ་སྱ་ར་ཏི་ཀྲཱྀ་ཌི་སཽ་ཁྱ་ཨ་ནུཏྟ་ར། ཨ་ནུཏྟ་ར་བོ་དྷི་ཨ་ལངྐཱ་ར་ཝསྟྲཱ། བཛྲ་བོ་དྷི་ཙིཏྟ། མ་ཧཱ་བཛྲོདྦྷ་ཝ་དཱ་ན་པཱ་ར་མི་ཏཱ། ཨ་ནུཏྟ་ར་མ་ཧཱ་བོ་དྷི་ཧཱ་ར་ཤཱི་ལ་པཱ་ར་མི་ཏཱ། ཨ་ནུཏྟ་ར་མ་ཧཱ་དྷརྨ་ཨ་བ་བོ་དྷི་ཀྵཱནྟི་པཱ་ར་མི་ཏཱ། སཾ་སཱ་ར་ཨ་པ་རི་ཏྱཱ་ག་ཨ་ནུཏྟ་ར་མ་ཧཱ་པཱིརྻ་པཱ་ར་མི་ཏཱ། ཨ་ནུཏྟ་ར་སཽ་ཁྱ་བི་ཧཱ་ར་དྷྱ་ན་པཱ་ར་མི་ཏཱ། ཨ་ནུཏྟ་ར་ཀླེ་ཤ་ཙྪེ་ད་སརྦ་དྷརྨཱཿས་མ་ཏཱ་ཛྙཱ་ན་མ་ཧཱ་པྲཛྙཱ་པཱ་ར་མི་ཏཱ། ཀཱ་ཡ་ནིརྻཱ་ཏ་ན། ཝཱགྣིརྻཱ་ཏ་ན། ཙིཏྟ་ནིརྻཱ་ཏ་ན། གུ་ཧྱ་པཱུ་ཛ། སྦྱར་བས་ངོ་མཚར་བའི་མཆོད་པ་བཅོ་བརྒྱད་དེ་འདི་རྣམས་སྔགས་ཙམ་གྱིས་ཕུལ་བས་ཆོག །ཆོས་དབྱིངས་ཡེ་ཤེས་རྣམ་པར་དག །རྣམ་པར་སྣང་མཛད་བཅོམ་ལྡན་འདས། །ཏིང་ངེ་འཛིན་ལྡན་ཕྱག་རྒྱ་ཅན། །ཕྱག་འཚལ་བཅོམ་ལྡན་ཀུན་རིག་ལ། །མེ་ལོང་ཡེ་ཤེས་རང་བཞིན་ལས། །སེམས་ཅན་མ་ལུས་ཐམས་ཅད་ཀྱི། །ངན་སོང་ཐམས་ཅད་སྦྱོང་མཛད་པ། །ཕྱག་འཚལ་སྦྱོང་བའི་རྒྱལ་པོ་ལ། །མཉམ་ཉིད་ཡེ་ཤེས་ཡོན་ཏན་བདག །ཡིད་བཞིན་ནོར་བུ་རིན་ཆེན་ལྟར། །སེམས་ཅན་བསམ་པ་སྐོང་མཛད་པ། །རྒྱལ་མཆོག་རིན་ཆེན་ཁྱོད་ཕྱག་འཚལ། །སོ་སོར་ཀུན་རྟོག་གསུང་གི་བདག །གསུང་རབ་པདྨ་ཁ་འབྱེད་པ། །ཁམས་གསུམ་དབུགས་དབྱུང་མཛད་པ་པོ། །ཤཱཀྱ་རིགས་དབང་ཁྱོད་ཕྱག་འཚལ། །ནན་ཏན་ཡེ་ཤེས་ཕྲིན་ལས་བདག །སྣ་ཚོགས་སེམས་ཅན་སྡུག་བསྔལ་ཀུན། །མ་ལུས་པར་ནི་ཞི་མཛད་པ། །མེ་ཏོག་ཆེར་རྒྱས་ཁྱོད་ཕྱག་འཚལ། །གྲྭ་ཡི་ཕྱོགས་ནི་ཀུན་ཏུ་ཡང༌། །རིགས་ཀྱི་ཡུམ་བཞིའི་སྐུར་སྟོན་པ། །ལྷ་མོ་སྤྱན་དང་མཱ་མ་ཀཱི། །དཀར་མོ་སྒྲོམ་མ་ཁྱོད་ཕྱག་འཚལ། །རྩིབས་ཀྱི་ནང་ནི་ཐམས་ཅད་ན། །བཞུགས་པའི་རྡོ་རྗེ་སེམས་དཔའ་སོགས། །རྫུ་འཕྲུལ་ཆེ་བའི་སེམས་དཔའ་རྣམས། །རྒྱུད་བཞིན་བདག་གིས་བསྟོད་པར་བགྱི། །སྒེག་མོ་ཕྲེང་བ་གླུ་དང་གར། །སྤོས་དང་མེ་ཏོག་མར་མེ་དང༌། །དྲི་མཆོག་ལ་སོགས་ལྷ་མོ་བརྒྱད། །ཕྱི་ནང་ལྷ་མོ་ཕྱག་འཚལ་ལོ། །སྒོ་ཡི་དབུས་ན་བཞུགས་པ་གང༌། །ལྕགས་ཀྱུ་ཞགས་པ་ལྕགས་སྒྲོག་དྲིལ། །དད་སོགས་ངོ་བོ་ལས་བྱུང་བའི། །སྒོ་སྲུང་རྣམས་ལ་ཕྱག་འཚལ་ལོ། །སྒོ་ཡི་ཁྱམས་ན་བཞུགས་པ་ཡི། །བྱམས་པ་ལ་སོགས་བཅུ་དྲུག་ནི། །རབ་དགའ་ལ་སོགས་གནས་མཛད་པའི། །བྱང་སེམས་རྣམས་ལ་ཕྱག་འཚལ་ལོ། །ཏེ་ར་ཎ་ཡི་ཁྱམས་བར་ན། །དཔེ་བྲལ་སེམས་དཔའ་བཅུ་དྲུག་ནི། །ས་དང་ཕ་རོལ་ཕྱིན་གྲུབ་པ། །རིགས་ཀྱི་དབང་གིས་བཞུགས་ཕྱག་འཚལ། །སྟོན་པའི་རྟགས་འཆང་ཉན་ཐོས་མཆོག །ལྷུང་བཟེད་འཁར་གསིལ་པོ་ཏི་འཛིན། །བསླབ་སྦྱངས་ཡོན་ཏན་ཀུན་ལྡན་པའི། །ཉན་ཐོས་རྣམས་ལ་ཕྱག་འཚལ་ལོ། །རྟེན་འབྲེལ་དོན་ལ་བརྟེན་གནས་པའི། །འཕགས་པ་རང་རྒྱལ་བཅུ་གཉིས་ནི། །འབྱུང་དང་ལྡོག་ལ་རབ་ཞུགས་པའི། །རང་རྒྱལ་གཙོ་ལ་ཕྱག་འཚལ་ལོ། །ཁྲོ་བོ་སྲིན་པོའི་ཆ་ལུགས་ཅན། །སྦྲུལ་དང་མི་སྡུག་མགོས་བརྒྱན་ཅིང༌། །སྟག་ལྤགས་ཀྱིས་ནི་རྣམ་དཀྲིས་པའི། །འཇིག་རྟེན་གསུམ་སྣང་སོགས་ཕྱག་འཚལ། །ཕྱི་ཡི་འཁོར་ཡུག་ལ་གནས་པའི། །འཇིགས་བྱེད་ལྷ་ཀླུ་གཟའ་སྐར་དང༌། །ཕྱོགས་སྐྱོང་རྒྱལ་ཆེན་ཕྱག་འཚལ་ཞིང༌། །འཇིག་རྟེན་པ་ཀུན་བསྟོད་པར་བགྱི། །ཞེས་པས་བསྟོད། དེ་ནས་གཤིན་དོན་དུ་ཕྱིར་བཟློག་གི་ཆོ་ག་བྱ་བ་ལ། སྦྱང་སྟེགས་ཁྲུ་གང་གྲུ་བཞི་བ་བྱུང་ལྔས་བྱུགས་པའི་སྟེང་དུ་པད་དཀར་འདབ་བརྒྱད་ཀྱི་ལྟེ་བར་འཁོར་ལོ་རྩིབས་བརྒྱད་བྲིས་པའི་སྟེང་དུ་ཕུང་པོ་དངོས་ཡོད་ན་བཞག་ལ། མེད་ན་ཤིང་སྟག་པའི་བྱང་བུ འམ་ཤོག་བུ་ལ་གུར་གུམ་གྱིས་གཤིན་པོའི་གཟུགས་བརྙན་སྙིང་གར་ནྲྀ་དང་རྩ་རིག་མིང་ཡིག་རྣམས་བྲིས་པའམ། གུར་གུམ་གྱིས་བྲིས་པའི་མིང་ཡིག་ཁོ་ན་བཀོད་ཀྱང་རུང༌། དེར་མ་ཟད་ཕུང་པོ་སྔར་མཆོད་རྟེན་དུ་བཅུག་ཟིན་པ་དང༌། ཟ་མ་ཏོག་ཏུ་བཅུག་པ་དང༌། ཐ་ན་དེའི་ཉེ་འཁོར་རམ། བྲན་ནམ། མིང་གཅིག་པ་ཙམ་ལ་ཡང་ཆོ་ག་བྱར་རུང་ངོ༌། །རྟེན་བསྐྱེད་པ་ནི། ལས་བུམ་གྱི་ཆུ་ཀུ་ཤས་འཐོར་ཏེ། བསངས་སྦྱངས། སྟོང་པའི་ངང་ལས་ཡི་གེ་ནྲྀ་ཡོངས་སུ་གྱུར་པ་ལས་ཚེ་ལས་འདས་པའི་ཕུང་ཁམས་སྐྱེ་མཆེད་ཆ་ལུགས་ཐམས་ཅད་ཡོངས་སུ་རྫོགས་པ་གསོན་པོའི་རྣམ་པ་ཇི་ལྟ་བར་གྱུར། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བདེན་པ་དང༌། དཀོན་མཆོག་གསུམ་གྱི་བདེན་པ་དང༌། གསང་སྔགས་དང་རིག་སྔགས་དང་གཟུངས་སྔགས་རྣམས་ཀྱི་བདེན་པ་དང༌། བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ཀུན་རིག་རྣམ་པར་སྣང་མཛད་ཀྱི་ལྷ་ཚོགས་འཁོར་དང་བཅས་པའི་བདེན་པ་དང༌། བདེན་པ་ཆེན་པོའི་མཐུས། ཚེ་ལས་འདས་པའི་རྣམ་པར་ཤེས་པ་ཁམས་གསུམ་སྐྱེ་གནས་བཞི་གང་དུ་གནས་ཀྱང་སྐད་ཅིག་ཉིད་ལ་འདིར་མཆིས་པར་གྱུར་ཅིག །ཨོཾ་བཛྲ་ཨཾ་ཀུ་ཤ་ཛཿ སོགས་ཀྱི་སྔགས་རྒྱས་དགུག་གཞུག་བཅིང་མཉེས་བྱ། བར་དོའི་ཡིད་ལུས་ནི་རླུང་གཙོ་ཆེ་བས་ཀུན་ཏུ་འཁྱམས་ཤིང་ཉེ་དུའམ་རང་གི་ཡོ་བྱད་སོགས་ལ་བརྟེན་ནས་ཡུད་ཙམ་རེ་ལས་གནས་མི་ནུས་པས་སྔགས་ཀྱི་མཐུས་ལུས་རྟེན་ལ་གནས་པར་བྱེད་པ་གལ་ཆེ་བས་འདི་ལ་ནན་ཏན་བྱའོ། །ཨོཾ་ཤོ་དྷ་ནེ་ཤོ་དྷ་ནེ་སརྦ་ཨ་པཱ་ཡ་ཨ་པཱ་ཡ་ཧཱུཾ། ལན་གསུམ། ཨོཾ་སརྦ་བིད་སརྦ་པཱ་པཾ་བི་ཤོ་དྷ་ནེ་ཧཱུཾ།  ལན་གསུམ། ཨོཾ་སརྦ་བིད་ཏྲཊ། ལན་གསུམ། བགེགས་སྦྱང་བ་ལ་ཞི་བས་སྦྱང་བ་ནི། དཀར་གཏོར་ཏིང་ལོ་ཆང་བུ་དང་བཅས་པ། ཨ་ཀཱ་རོས་བྱིན་བརླབས། ཨོཾ་སརྦ་བགྷྣཱིན་ན་མཿསརྦ་ཏ་ཐཱ་ག་ཏེ་སོགས་ལན་གསུམ་གྱིས་བསྔོས་ནས། རྟེན་ལ་གཡས་གཡོན་དུ་ལན་གསུམ་རེ་བསྐོར་ཏེ་བཟེད་སྣོད་གཅིག་ཏུ་དོར། ཞི་དྲག་ཕྱེད་མ་ནི། ཏིང་ལོ་དང་ཆང་བུ་སྦྲགས་ནས་སྔར་ལྟར་བསྐོར་ཞིང༌། ཨོཾ་སུམྦྷ་ནི་སུམྦྷ་ནི་ཧཱུཾ། གྲྀཧྞ་གྲྀཧྞ་ཧཱུཾ། གྲྀཧྞ་པ་ཡ་གྲྀཧྞ་པ་ཡ་ཧཱུཾ། ཨཱ་ན་ཡ་ཧོཿབྷ་ག་ཝཱན་བི་དྱཱ་རཱ་ཛ་ཧཱུཾ་ཕཊ། བརྗོད་དེ་བཟེད་སྣོད་དུ་བཞག །དྲག་པོ་ནི། སུམྦྷ་ནི་བརྗོད་ཅིང་གཏོར་མ་ཕྱི་རོལ་དུ་དོར། ཡུངས་ཀར་གྱིས་བྲབ། གུ་གུལ་གྱིས་བདུགས་ནས་བསྐྲད་པར་བྱའོ། །སྡིག་པ་སྦྱང་བ་ནི། རྟེན་གྱི་མདུན་དུ་ཏིལ་ལ་སྡིག་པ་རྭ་ཅན་གྱི་གཟུགས་བྱས་པ་དང༌། གཡས་སུ་མེ། གཡོན་དུ་ཆུ་བཞག་ལ། ལག་གཡས་གཡོན་གྱི་མཐེབ་སྲིན་སྦྱར་བས་ཏིལ་བླངས། གཡས་པས་གཡས་བསྐོར། གཡོན་པས་གཡོན་བསྐོར་གསུམ་རེ་བྱ་ཞིང༌། ཨོཾ་སརྦ་པཱ་པཾ་ད་ཧ་ན་བྷསྨིཾ་ཀུ་རུ་སྭཱ་ཧཱ། བརྗོད་དེ་གཡས་ཀྱིས་མེ་དང་གཡོན་གྱིས་ཆུར་དོར། སླར་མེ་དེ་ཡང་ཆུའི་ནང་དུ་བླུག་སྟེ་ཕྱི་རོལ་ཏུ་དོར་རོ། །སྔགས་ཀྱིས་སྦྱང་བ་ནི། བྱེ་ཡུངས་བསྔགས་ཏེ་དེས་བྲབ་ཅིང་རྩ་རིག་གི་མཐར། ཚེ་ལས་འདས་པའི་སྡིག་སྒྲིབ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པ་སྦྱར། མེ་ལོང་ལ་དཀྱིལ་འཁོར་གྱི་གཟུགས་བརྙན་ཤར་བར་རྣམ་རྒྱལ་གྱི་ཆུས་ཁྲུས་གསོལ་ཏེ། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུཾ། རས་གཙང་མས་ཕྱི་ཚུལ་བྱ་ཞིང༌། ཨོཾ་ཧཱུཾ་ཏྲཱཾ་ཧྲཱིཿཨཿསརྦ་ཏ་ཐཱ་ག་ཏ་ཀཱ་ཡ་བི་ཤོ་དྷ་ན་ཡེ་སྭཱ་ཧཱ། གོས་ཟུང་ཐོགས་ནས། ཨོཾ་བཛྲ་ཝསྟྲ་ཨཱཿཧཱུཾ། ཁྲུས་ཆུ་དེ་བུམ་པ་གཞན་པར་བླུགས་ཏེ། དམིགས་རྟེན་གྱི་གཟུགས་བརྙན་ལ་འཐོར་གྱིན་རྩ་རིག་བརྗོད། སངས་རྒྱས་ཀུན་གྱི་གཟི་བརྗིད་དང༌། །རང་རྒྱལ་དག་གི་གཟི་བརྗིད་དང༌། །དགྲ་བཅོམ་རྣམས་ཀྱི་མཐུ་དག་དང༌། །གསང་སྔགས་འཛིན་པ་ཐམས་ཅད་དང༌། །ཤཱ་རིའི་བུ་ཡི་ཤེས་རབ་དང༌། མཽདྒལ་བུ་ཡི་རྫུ་འཕྲུལ་དང༌། །མ་འགགས་པ་ཡི་མིག་དང་ནི། །འོད་སྲུང་སྦྱངས་པའི་ཡོན་ཏན་དང༌། །ཀཽཎྜི་ནྱའི་སྔར་ཐོབ་དང༌། །ཀུན་དགའ་བོ་ཡི་ཐོས་པ་དང༌། །ཚངས་པ་ཡི་ནི་བྱམས་པ་དང༌། །བརྒྱ་བྱིན་གྱི་ནི་དབང་རྣམས་དང༌། །འཇིག་རྟེན་སྐྱོང་བའི་ཡུལ་རྣམས་དང༌། །དབང་ཕྱུག་ཆེན་པོའི་སྟོབས་དག་དང༌། །སྡེ་དཔོན་རྣམས་ཀྱི་མཐུ་དག་དང༌། །འཕྲོག་མའི་གཟི་བརྗིད་རྫུ་འཕྲུལ་དང༌། །དེ་དག་རྣམས་ཀྱི་མཐུ་དང་གཟིས། །ཆེ་གེའི་དུག་ནི་དུག་མེད་ཤོག །ཅེས་བདེན་པ་བརྗོད། ཀུ་ཤའི་ཆུན་པོས་བྱབ་ཅིང་ནམ་མཁའ་ལ་ཡལ་བའི་ཚུལ་བྱེད་ཅིང༌། འདོད་ཆགས་ཞེ་སྡང་གཏི་མུག་རྣམས། །འདི་དག་འཇིག་རྟེན་དུག་གསུམ་སྟེ། །བཅོམ་ལྡན་སངས་རྒྱས་དུག་མི་མངའ། སངས་རྒྱས་གཟི་ཡིས་དུག་བཅོམ་མོ། །དེ་བཞིན་དུ། སྐྱོབ་པའི་དམ་ཆོས། འཕགས་པའི་དགེ་འདུན། མཐར་རྩ་རིག་དང༌། ཚེ་ལས་འདས་པ་ཆེ་གེ་མོའི་དུག་གསུམ་གྱི་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པ་གདགས། དེ་ནས་སྔར་བཞིན་ཀུ་ཤས་བྱབ་ཅིང་འབྱུང་བ་བཞི་ལ་འདོར་ཚུལ་གྱིས། ས་ནི་དུག་གི་ཕ་ཡིན་ཏེ། །ས་ནི་དུག་གི་མ་ཡང་ཡིན། །བདེན་པའི་བདེན་ཚིག་འདི་དག་གིས། །ཆེ་གེའི་དུག་ནི་དུག་མེད་ཤོག །དེ་བཞིན་དུ། ཆུ། མེ། རླུང༌། ཞེས་བསྒྱུར། མཐར། འབྱུང་བ་དང་འབྱུང་བ་ལས་གྱུར་པའི་དུག་ཐམས་ཅད་ཤཱནྟིཾ་ཀུ་རུ་སྭཱ་ཧཱ། བུམ་ཆུ་དམིགས་རྟེན་ལ་འཐོར་ཞིང་བདེ་ལེགས་ཀྱི་ཚིགས་བཅད། སངས་རྒྱས་བསོད་རྣམས་མཐུ་དག་དང༌། །ལྷ་རྣམས་ཀུན་གྱི་བསམས་པ་ཡིས། །ཁྱེད་ཀྱི་འདོད་དོན་གང་ཡིན་པ། །དོན་དེ་དེ་རིང་གྲུབ་གྱུར་ཅིག །རྐང་གཉིས་ཁྱེད་ཅག་བདེ་ལེགས་ཤོག །རྐང་བཞི་ཁྱེད་ཅག་བདེ་ལེགས་ཤོག །ཁྱེད་ཅག་ལམ་འགྲོ་བདེ་ལེགས་ཤོག །ཕྱིར་འོང་དག་ཀྱང་བདེ་ལེགས་ཤོག །ཉིན་མོ་བདེ་ལེགས་མཚན་བདེ་ལེགས། །ཉི་མའི་གུང་ལ་བདེ་ལེགས་ཤིང༌། །ཉིན་མཚན་རྟག་ཏུ་བདེ་ལེགས་ཤོག །ཁྱེད་ལ་སྡིག་པར་མ་གྱུར་ཅིག །ཅེས་བརྗོད། དེ་ནས་ཚེ་འདས་དེས་ཕྱག་འཚལ་བར་བསམས་ལ། དངོས་སུ་བུ་ལ་སོགས་པས་ཕྱག་བྱེད། བྱང་བུ་ཡིན་ན་དཔུང་པ་ལ་གཟུགས་ཏེ་ཕྱག་འཚལ་ཞིང༌། མགོན་པོ་ཐུགས་རྗེ་ཆེ་ལྡན་པ། །སོགས་ཤྩོ་ཀ་གསུམ་དང༌། རྣམ་པར་སྣང་མཛད་རིགས་བཞི་ཡུམ་དང་བཅས། །སོགས། ཕྱག་བྱར་འོས་པ་སོགས་ཕྱག་འཚལ་སྔོན་དུ་བཏང་ནས། སྐྱབས་སུ་འགྲོ་བ་ནི། གཙོ་བོ་རྒྱལ་བ་འགྲོ་བའི་མགོན། །འགྲོ་བ་སྐྱོབ་པའི་དོན་བརྩོན་པ། །སྟོབས་ཆེན་འཇིགས་པ་ཀུན་སེལ་ལ། །ཚེ་འདས་སྐྱབས་སུ་མཆི་ལགས་སོ། །དེ་ཡི་ཐུགས་སུ་ཆུད་པའི་ཆོས། །འཁོར་བའི་འཇིགས་པ་སེལ་མཛད་དང༌། བྱང་ཆུབ་སེམས་དཔའི་ཚོགས་ལ་ཡང༌། །དེ་བཞིན་ཚེ་འདས་སྐྱབས་སུ་མཆི། །ཚེ་འདས་འཇིགས་པས་རྣམ་སྐྲག་ནས། །ཀུན་ཏུ་བཟང་ལ་ཚེ་འདས་འབུལ། །འཇམ་དཔལ་དབྱངས་ལའང་བདག་ཉིད་ཀྱིས། །ཚེ་འདས་ལུས་འདི་འབུལ་བར་བགྱི། །ཐུགས་རྗེའི་སྤྱོད་པ་མ་འཁྲུལ་བའི། །སྤྱན་རས་གཟིགས་མགོན་དེ་ལ་ཡང༌། །ཉམ་ཐག་ང་རོས་འོ་དོད་འབོད། །སྡིག་ལྡན་འདི་ལ་བསྐྱབ་ཏུ་གསོལ། །འཕགས་པ་ནམ་མཁའི་སྙིང་པོ་དང༌། །ས་ཡི་སྙིང་པོ་དག་དང་ནི། །ཐུགས་རྗེའི་བདག་ཉིད་ཐམས་ཅད་ལ། །སྐྱབས་ཚོལ་སྙིང་ནས་འོ་དོད་འབོད། །གང་ཞིག་མཐོང་ན་གཤིན་རྗེ་ཡི། །ཕོ་ན་ལ་སོགས་སྡང་བ་རྣམས། །སྐྲག་ནས་ཕྱོགས་བཅུར་འབྱེར་བྱེད་པའི། །རྡོ་རྗེ་ཅན་ལ་སྐྱབས་སུ་མཆི། །སྔོན་ཆད་ཁྱེད་ཀྱི་བཀའ་ལས་འདས། །ད་ནི་འཇིགས་པ་ཆེ་མཐོང་ནས། །ཁྱེད་ལ་སྐྱབས་སུ་མཆི་ལགས་ཀྱི། །འཇིགས་པ་མྱུར་དུ་བསྐྱབ་ཏུ་གསོལ། །དེ་ནས་གཤིན་པོ་ལ་དམིགས་པའི་ཟས་གོས་ལོངས་སྤྱོད་དག་བཤམས་ལ། ཨོཾ་བཛྲ་ཡཀྵས་བསངས། ཨོཾ་བཛྲ་ཛྭ་ལ་སོགས། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས་འདོད་ཡོན་གྱི་ཕུང་པོ་གཟུགས་སྒྲ་དྲི་རོ་རེག་བྱ་ཕུན་སུམ་ཚོགས་པ་ནམ་མཁའི་ཁམས་གང་བར་གྱུར། ཨོཾ་སརྦ་བིད་པཱུ་ར་སོགས་ནམ་མཁའ་མཛོད་ཀྱི་སྔགས་རྒྱས་བྱིན་བརླབས། ཨ་ཀཱ་རོ་ལན་གསུམ། ཨོཾ་རཱུ་པ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿ ཧཱུཾ། དེ་བཞིན་དུ། ཤབྡ། གནྡྷེ། ར་ས། སྤརྴེ། མཐར། འཇིག་རྟེན་འདི་ནས་འཇིག་རྟེན་ཕ་རོལ་ཏུ་ཚེ་ལས་འདས་པའི་མིག་གི་ཡུལ་དུ་གཟུགས་སྡུག་པ། རྣ་བའི་ཡུལ་དུ་སྒྲ་སྙན་པ། སྣའི་ཡུལ་དུ་དྲི་ཞིམ་པ། ལྕེའི་ཡུལ་དུ་རོ་དངར་བ། ལུས་ཀྱི་ཡུལ་དུ་རེག་བྱ་འཇམ་པ་ལ་སོགས་པ་འདོད་པའི་ཡོན་ཏན་ཐམས་ཅད་ལ་མ་ཆགས་པར་ལོངས་སྤྱོད་པའི་སྐལ་བ་དང་ལྡན་པར་གྱུར་ཅིག །ཅེས་དང༌། ཐམས་ཅད་ནམ་མཁའ་མཛོད་བཞིན་དུ། །ལོངས་སྤྱོད་ཆད་པ་མེད་པ་དང༌། །རྩོད་པ་མེད་ཅིང་འཚེ་མེད་པར། །རང་དབང་དུ་ནི་སྤྱོད་པར་ཤོག །ཁ་ཟས་བཏབ་པ་འདི་ཡི་མཐུས། །འཁྲུལ་སྣང་འཇིགས་སྐྲག་ཐམས་ཅད་ཞི། །བར་དོར་རང་ངོ་འཕྲོད་གྱུར་ནས། །དག་པའི་ཞིང་དུ་སྐྱེ་བར་ཤོག །ཅེས་བསྔོ་སྨོན་བྱ། དྲི་དང་ལྡན་པའི་སྣུམ་གྱིས་ཅུང་ཟད་བསྡུས་པའི་སྡོང་བུ་མེ་འབར་བ་ཐོགས་ཏེ་མེ་སྦར། གསོན་ཅིག་དགོངས་ཤིག་རིགས་ཀྱི་བུ། །ཕུང་པོ་ལྔ་ཡི་བུད་ཤིང་ལ། །རྒྱལ་བ་རིགས་ལྔའི་མེ་སྦར་རོ། །འབྱུང་བ་བཞི་ཡི་བུད་ཤིང་ལ། །ལྷ་མོ་བཞི་ཡི་མེ༴ །དབང་པོ་དྲུག་གི༴ །བྱང་ཆུབ་སེམས་དཔའི༴ །ཡུལ་རྣམ་དྲུག་གི༴ །ལྷ་མོ་དྲུག་གི༴ ལུས་ངག་ཡིད་གསུམ༴ །རྒྱལ་བའི་སྐུ་གསུམ༴ །སྐུ་གསུམ་ཡེ་ཤེས་ལྔ་ལྡན་དུ། །འགྲོ་བའི་དོན་དུ་འགྲུབ་པར་ཤོག །ཅེས་དང༌། རྩ་རིག་བརྗོད། ལམ་སྦྱང་བ་ནི། དཀོན་མཆོག་རིན་ཆེན་དཔལ་ཞིང་དུ། །དཀོན་མཆོག་རིན་ཆེན་ལས་བྱུང་བ། །དཀོན་མཆོག་རིན་ཆེན་འོད་ཟེར་གྱིས། །རིན་ཆེན་ཕྲེང་བ་རྣམ་དག་པ། །ཚོགས་ཀྱི་ལམ་དང་སྦྱོར་བའི་ལམ། །མཐོང་བའི་ལམ་དང་སྒོམ་པའི་ལམ། །བླ་ན་མེད་པའི་ཁྱད་པར་ལམ། །བྱང་ཆུབ་བར་ཆད་མེད་པའི་ལམ། །རྣམ་པར་གྲོལ་བའི་ལམ་དག་ལ། །བརྟེན་ནས་སྡིག་པ་ཀུན་སྦྱངས་ཏེ། །འཕགས་པའི་ལམ་དེར་འགྲོ་བར་ཤོག །ཨོཾ་རཏྣེ། རཏྣེ། མ་ཧཱ་རཏྣེ། རཏྣ་སམྦྷ་ཝེ། རཏྣ་མཱ་ལ་བི་ཤུདྡྷེ་ཤོ་དྷ་ཡ་སརྦ་པཱ་པཾ་ཧཱུཾ་ཕཊ། ལམ་བསྟན་པ་ནི། པདྨ་འདམ་གྱིས་མ་གོས་ལྟར། །སྲིད་གསུམ་དྲི་མས་མ་གོས་ཤིང༌། །སྲིད་པའི་པདྨ་ལས་བྱུང་བའི། །བདེ་བ་ཅན་དུ་སྐྱེ་བར་ཤོག །ཨོཾ་པདྨེ་པདྨེ་པདྨ་སམྦྷ་ཝེ་མ་ཧཱ་སུ་ཁ་ཝ་ཏི་གཙྪནྟུ་སྭཱ་ཧཱ། བརྗོད་ལ་མེ་ཏོག་ནུབ་ངོས་སུ་འཐོར། ཚེ་འདས་དེ་ཉིད་བདེ་བ་ཅན་དུ་སྐྱེས་ཏེ་དེའི་རྒྱུ་རྐྱེན་བརྟགས་པས་ཆོ་གའི་མཐུ་ཡིན་པར་ཤེས་ཏེ་འདི་ཉིད་དུ་ལྷགས་ཏེ་སློབ་དཔོན་དང་དཀྱིལ་འཁོར་གྱི་ལྷ་ལ། ཨེ་མའོ་ཤཱཀྱ་མགོན་པོ་ཡི། །སངས་རྒྱས་མཛད་པ་ངོ་མཚར་ཆེ། །གང་ཕྱིར་ངན་སོང་ལྟུང་བ་ཡི། །སེམས་ཅན་གློག་བཞིན་མྱུར་དུ་གྲོལ། །དེ་ལྟར་ཆེད་དུ་བརྗོད་ཅིང་དྲིན་ལན་གྱི་ཚུལ་དུ་མཆོད་པ། ཨོཾ་བཛྲ་ཨརྒྷཾ་པྲ་ཏཱིཙྪ་སྭཱ་ཧཱ། ནས། ཤབྡའི་བར་གྱི་མཆོད་པ་ཕུལ་ཏེ། སླར་ཡང་བདེ་བ་ཅན་དུ་སོང་ནས་དེ་བཞིན་གཤེགས་པ་ཐམས་ཅད་མཉེས་པར་བྱེད་ཅིང་གསུང་གི་གདམས་པ་ནོད་པར་གྱུར། ཨོཾ་སརྦ་བུདྡྷ་ཀྵེ་ཏྲ་གཙྪནྟུ་སྭཱ་ཧཱ། ཞེས་བརྗོད་དེ་མེ་ཏོག་གཏོར། ཐལ་བ་ལ་སཱཙྪ་གདབ། རྗེས་ཆོག་ནི། མཆོད་པ་བྱིན་བརླབས་ཏེ། ཆུ་གཉིས་ཉེར་སྤྱོད་རོལ་མོ་སྒེག་སོགས་བརྒྱད་རྣམས་སྔགས་ཙམ་བརྗོད་ནས། རྣམ་པར་སྣང་མཛད་རིགས་བཞི་ཡུམ་དང་བཅས། །སོགས་ཀྱིས་བསྟོད། དཀོན་མཆོག་རིན་ཆེན་གསུམ་ལ་ཕྱག་འཚལ་ལོ། །སོགས་ཀྱིས་དགེ་བ་བསྔོ་ཞིང་སྨོན་ལམ་གདབ། ཨོཾ་བཛྲ་མུཿས་དམ་རྒྱ་བཀྲོལ། ཡིག་བརྒྱས་ལྷག་ཆད་བསྐང༌། མ་འབྱོར་པ་དང་ཉམས་པ་དང༌། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་གསོལ། །ཞེས་བཟོད་པར་གསོལ། བདག་མདུན་བུམ་པའི་ཡེ་ཤེས་པ་རྣམས་རང་བཞིན་གྱི་གནས་སུ་གཤེགས། ཨོཾ་བཛྲ་ས་མཱཿཛཿ ཛཿཧཱུཾ་བཾ་ཧོཿ སྤྲུལ་པའི་དམ་ཚིག་པ་རྣམས་རང་གི་ལུས་ལ་ཞུགས་པར་གྱུར། ཅེས་གཤེགས་བསྡུ་བྱ། ཨོཾ་བཛྲ་སཏྭ་ཨུཥྞཱི་ཥ་ཧཱུཾ་ཕཊ། སངས་རྒྱས་ཀྱི་ཞིང་ཁམས་ནས་འོད་ཟེར་སྣ་ཚོགས་བྱུང་སྟེ་རང་གི་སྤྱི་བོར་གཙུག་ཏོར་གྱི་རྣམ་པར་གནས་སོ། །ཞེས་བྱིན་བརླབས། ཨོཾ་བཛྲ་རཀྵ་ཧཱུཾ། ཨོཾ་བཛྲ་ཡཀྵ་ཧཱུཾ། ཨོཾ་བཛྲ་སནྡྷི་བཾ། ཨོཾ་བཛྲ་ཀརྨ་ཀཾ། ཞེས་བྱང་ཕྱོགས་ཀྱི་སེམས་དཔའ་བཞིས་སྲུང༌། མེ་ཏོག་ཐོགས་ལ། སྟོན་མཆོག་དམ་པ་སོགས་ཀྱི་ཤིས་བརྗོད་བྱའོ། །ཕུང་པོ་སྲེག་ན། ཕུང་པོ་སྲེག་ཐབ་ཀྱི་ནང་དུ་ཁ་ནུབ་ཏུ་ཕྱོགས་པར་བཟང་པོའི་སྟབས་ཀྱིས་བཞག །རང་གི་གཡས་གཡོན་དུ་སྟེགས་བུ་མཐོ་དམན་གཉིས་རེ་བཤམས། གཡས་ཕྱོགས་སུ་ཡམ་ཤིང་དྲི་བཟང་པོས་བྱུག་ཅིང་སྦྲང་འོ་མ་མར་ཁུ་རྣམས་ཀྱིས་རྩེ་མོ་སྦགས་པ། ཏིལ་ནག །ཡུངས་ཀར། འབྲས་མ་དྲུས་པ། སྦྲང་བུར་མར་ཁུ་ཞོ་བག་ཕྱེ་བསྲེས་པའི་ཟས་མཆོག །ཀུ་ཤ །དུརྺ། གྲོ། ནས། སོ་བ། སྲན་མ། བིལ་ཝ། སྟར་ཀ །ཛཱ་ཏི་སོགས་ཤིང་ཏོག་སྟེ་སྲེག་རྫས་མེད་དུ་མི་རུང་བ་རྣམས་དང༌། འབྱོར་ན་རིན་པོ་ཆེ་དང༌། དར་ཟབ། སྨན། མེ་ཏོག །ཙན་དན་དཀར་དམར་ཨ་ཀ་རུ་སོགས་སྤོས་གང་འཛོམ། གཡོན་ཕྱོགས་སུ་ཆུ་གཉིས་ཉེར་སྤྱོད་རྣམས་འཇིག་རྟེན་ལས་འདས་མ་འདས་ཀྱི་ཚར་གཉིས་རེ་བཤམས་པའམ། ཚར་གཅིག་སྤྱི་སོར་བཤམས་ནས་མཆོད་འབུལ་རེ་རེ་ཞིང་ཁ་གསོ། མེ་ཡོལ་གྱི་ནང་སློབ་དཔོན་གྱི་མདུན་དུ། རླུང་གཡབ། མེ་ཏོག །དྲིལ་བུ། དགང་བླུགས་ཁ་སྦྱར། རྡོ་རྗེ། ལས་བུམ། མེ་ལྷའི་གདན་གྱི་ཀུ་ཤའི་ཆུན་པོ་དག་བཞག །རའམ་བའི་མར་ཁུ་གཡས་ཟུར་དུ་བཞག་ན་བདེའོ། །ཡོ་བྱད་ཐམས་ཅད་ལ་གནོད་སྦྱིན་གྱི་སྔགས་ཀྱིས་གདབས། བདག་བསྐྱེད་དང་ལས་བུམ་བསྒྲུབ་པ་སྔར་བཞིན་བྱ། རྡོར་དྲིལ་བསངས་སྦྱངས། སྟོང་པའི་ངང་ལས་ཧཱུཾ་ལས་རྡོ་རྗེ་ཐབས་སྙིང་རྗེ་ཆེན་པོའི་རང་བཞིན། དེ་ཡང་སྟེང་འོག་གི་རྩེ་མོ་ལྔ་ལྔ་ནི་དེ་བཞིན་གཤེགས་པ་ལྔ་དང་ཡེ་ཤེས་ལྔའི་རང་བཞིན། ཡར་མར་གྱི་པད་འདབ་བཅུ་དྲུག་སེམས་དཔའ་སེམས་མ་བཅུ་དྲུག །ལྟེ་བ་ཡི་དམ་གྱི་ལྷ། རྭའི་སྒོ་བཞི་ཁྲོ་བོ་བཞིའི་རང་བཞིན་དུ་གྱུར། གཡས་རྡོ་རྗེ་གསོར་ཞིང༌། ཧཱུཾ། ཡེ་ཤེས་རྡོ་རྗེ་གསོར་ནས་སུ། །སེམས་ཅན་བྱང་ཆུབ་ལ་ནི་འགོད། །རྣམ་པར་དག་པའི་ཆོས་ཀྱི་དོན། །རྡོ་རྗེ་འཆང་གིས་བཟུང་བར་བྱའོ། །ཧཱུཾ་ཧཱུཾ་ཧཱུཾ། ཧོཿཧོཿཧོཿ ཨཱཿལས་དྲིལ་བུ་ཤེས་རབ་སྟོང་པ་ཉིད་ཀྱི་ཡེ་ཤེས་ཀྱི་རང་བཞིན། སྟེང་གི་པདྨའི་ཕྱོགས་བཞི་སྤྱན་སོགས་བཞི། ཕྲིན་ལས་ཀྱི་རང་བཞིན་མཚམས་བཞི་སྐུལ་བྱེད། ལུ་གུ་རྒྱུད་ཁྲོ་གཉེར་ཅན། རིན་ཆེན་སྒྲོན་བཞི། ལྟེ་བ་ཤེར་ཕྱིན་ཀུན་བཟང་གི་གཟུགས་འོད་དང་ལྡན་པ། རྩེའི་པད་འདབ་སྒེག་སོགས་བརྒྱད་དང༌། རྡོ་རྗེ་རྩེ་ལྔ་ཡེ་ཤེས་ལྔའི་རང་བཞིན་དུ་གྱུར། ཨོཾ་བཛྲ་གྷཎྚ་ར་ཎི་ཏ་པྲ་ར་ཎི་ཏ་སཾ་པྲ་ར་ཎི་ཏ་སརྦ་བུདྡྷ་ཀྵེ་ཏྲ་པ་ཙཱ་ལི་ནི་པྲཛྙཱ་པཱ་ར་མི་ཏཱ་ནཱ་ད་སཾ་བྷ་ཝེ་བཛྲ་དྷརྨ་ཧྲྀ་ད་ཡ་སནྟོ་ཥ་ཎི་ཧཱུཾ་ཧཱུཾ་ཧཱུཾ། ཧོཿཧོཿཧོཿ སྭཱ་ཧཱ། རྡོ་རྗེ་གསོར་ཏེ། ཊཀྐི་ཛཿ ཧོཿ ཞེས་དྲིལ་བུ་ཐུགས་ཀར་གཏོད་ལ། ཤེས་རབ་ཆོས་ཀྱི་དྲིལ་བུ་འདི། །སངས་རྒྱས་ཐམས་ཅད་བྱང་བྱས་ཏེ། །མི་ཤེས་འདམ་དུ་བྱིང་བ་ཡི། །སེམས་ཅན་སངས་རྒྱས་དོན་དུ་དཀྲོལ། །དྲིལ་བུ་དཀྲོལ། མཆོད་པ་བྱིན་རླབས་གོང་ལྟར་དང༌། ཡམ་ཤིང་དང་སྲེག་རྫས་རྣམས། ཨོཾ་བཛྲ་ཡཀྵས་བསངས། ཨ་ཀཱ་རོས་སྦྱངས། སྲེག་རྫས་རྣམས་སྟོང་པའི་ངང་ལས་ཨ་ཐུང་གི་དབུས་སུ་ཧཱུཾ་ལས་རྡོ་རྗེ་ཧཱུཾ་གིས་མཚན་པ་ལས་འོད་ཟེར་འཕྲོས། སྐུ་གསུང་ཐུགས་ཀྱི་དབྱིངས་གང༌། དེ་བཞིན་གཤེགས་པ་ཐམས་ཅད་བཀུག་སྟེ་ཞུ་བ་དང་དབྱེར་མེད་དུ་གྱུར་པར་བསམས་ལ་རྩ་རིག་བརྗོད། ཐབ་ཁུང་ལ་ལས་བུམ་གྱི་ཆུས་གཏོར། ཡཀྵས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཧཱུཾ་ལས་ཞི་བའི་ཐབ་ཁུང་མཚན་ཉིད་དང་ལྡན་པའི་དབུས་སུ་པདྨ་དང་ར་སྐྱེས་ཀྱི་གདན་ལ་མེ་ལྷ་དཀར་པོ་ཞལ་གཅིག་ཕྱག་བཞི་སྤྱན་གསུམ་པ། རལ་པའི་ཐོར་ཚུགས་ཅན། གཡས་གཉིས་དབྱུག་པ་དང་མི་འཇིགས་པའི་ཕྱག་རྒྱ། གཡོན་གཉིས་ཕྲེང་བ་དང་རིལ་བ་འཛིན་པ་ཞི་བའི་ཉམས་ཅན་གོས་དང་རྒྱན་སྣ་ཚོགས་ཀྱིས་བརྒྱན་པ། ལུས་ལ་མེ་ལྕེ་སྟོང་གིས་དཀྲིས་ཤིང་འོད་འབར་བ། དེའི་ཐུགས་ཀར་ཁྲོ་བོ་འཇིག་རྟེན་གསུམ་རྒྱལ་བཞུགས་པའི་ཐུགས་ཀའི་ཧཱུཾ་གི་འོད་ཀྱིས་རང་འདྲའི་ཡེ་ཤེས་པ་སྤྱན་དྲངས། ཛཿཧཱུཾ་བཾ་ཧོཿས་དགུག་གཞུག་བཅིང་མཉེས། ཨོཾ་བཛྲ་ཀྲོ་དྷ་ཏྲཻ་ལོ་ཀྱ་བི་ཛ་ཡ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ། པཱ་དྱཾ། སོགས་ཉེར་སྤྱོད་རོལ་མོ་སྦྱར་བས་མཆོད། ཁྲོ་བོ་སྲིན་པོའི་ཆ་ལུགས་ཅན། །སྦྲུལ་དང་མི་སྡུག་མགོས་བརྒྱན་ཅིང༌། །སྟག་ལྤགས་ཀྱིས་ནི་རྣམ་དཀྲིས་པའི། །ཁམས་གསུམ་རྣམ་རྒྱལ་ཕྱག་འཚལ་བསྟོད། །ཅེས་བསྟོད། གསོན་ཅིག་དགོངས་ཤིག་སོགས་ཀྱི་མཐར། ཨོཾ་བཛྲ་ཛྭ་ལ་ཛྭ་ལ་ཧཱུཾ། ཞེས་བཟླ་ཞིང་མེ་སྦར། ཚེ་འདས་ཀྱི་ཤ་ཁྲག་རུས་པ་རྣམས་སྲེག་རྫས་སུ་དམིགས་ནས་འབུལ། ཨོཾ་ཤོ་དྷ་ནེ་ཤོ་དྷ་ནེ། སོགས་ཀུན་རིག་གི་སྙིང་པོ་བརྗོད་བཞིན་པས་མར་ཁུས་མེ་གསོ། ཨོཾ་ཀུ་ཤ་འདི་ནི་གཙང་ཞིང་དགེ། །ཚངས་པ་ལྷ་རྣམས་དག་བྱེད་ཡིན། །ས་ལས་སྐྱེས་པ་འདབ་མའི་སྙིང༌། །དཀོན་མཆོག་གསུམ་པོ་མཉེས་བྱེད་པ། །བདག་གི་བགེགས་རྣམས་ཐམས་ཅད་ནི། །ཞི་ཞིང་བདེ་ལེགས་མཛད་དུ་གསོལ། །ཨོཾ་བཛྲ་སཏྭ་ཨཱཿ ཞེས་བརྗོད་ཅིང་ཀུ་ཤའི་ཆུན་པོ་དག་བཞག །ཨོཾ་ཚུར་སྤྱོན་ཚུར་སྤྱོན་འབྱུང་པོ་ཆེ། །ལྷ་ཡི་དྲང་སྲོང་གཉིས་སྐྱེས་མཆོག །སྲེག་བླུགས་ཞལ་ཟས་བཞེས་སླད་དུ། །འདིར་ནི་ཡང་དག་བསྙེན་པར་མཛད། །ཨོཾ་ཨགྣ་ཡེ་མ་ཧཱ་ཏེ་ཛཿསརྦ་ཀཱ་མ་ཨརྠ་སཱ་དྷ་ཀ་ཀཱ་རུ་ཎ་ཀྲྀ་ཏ་མ་ཧཱ་ཏེ་ཛཿསཱ་དྷ་ཀཾ་ཨསྨིནྶནྣི་ཧི་ཏོ་བྷ་ཝ། མེ་ལྷ་ཡེ་ཤེས་པ་སྤྱན་དྲངས་པར་གྱུར། ལས་བུམ་གྱི་ཆུ་དང༌། ཡཀྵས་ཕྱི་འབྲང་གི་བགེགས་བསྐྲད། ཛཿཧཱུཾ་བཾ་ཧོཿ ཞེས་དགུག་གཞུག །མེ་ཏོག་ཐབ་ཀྱི་ཤར་ལྷོར་དོར་ནས། ཨོཾ་བཛྲ་ཛྭ་ལ་ཛྭ་ལ་ཧཱུཾ་ཕཊ། ཅེས་གདན་བསྟབ། ཨོཾ་ཨགྣ་ཡེ་ས་པཱ་རི་ཝ་ར་པཱ་དྱཾ་པྲ་ཏཱིཙྪ་སྭཱ་ཧཱ། པཱ་དྱཾ་གྱི་གནས་སུ། ཨརྒྷཾ་བཅུག་པས་མཆོད་ཡོན་དབུལ། མེ་ལྷའི་ལྐོག་མར་ཧྲཱིཿལས་པདྨ་དམར་པོ་འདབ་མ་བརྒྱད་ཀྱི་ལྕེའི་ཐད་ཀྱི་འདབ་མའི་སྟེང་དུ་རྡོ་རྗེ་དཀར་པོ་རྩེ་ལྔ་པ་གསལ་བར་གྱུར། ཨོཾ་ཛྭ་ལ་ཛྭ་ལ་ཧཱུཾ་ཕཊ།  ཆོས་རྒྱ། སྙིང་ཁར་ཨ་ལས་སྣ་ཚོགས་རྡོ་རྗེ་གསལ་བར་གྱུར། ལས་རྒྱ། སྙིང་ཁར་ཧཱུཾ་ལས་ཟླ་བ་རྡོ་རྗེ་གསལ་བར་གྱུར། ཕྱག་ཆེན་ཏེ་རྒྱས་གདབ། ཨོཾ་བཛྲ་རཏྣ་ཨ་བྷི་ཥིཉྩ། ཞེས་དབང་བསྐུར། རྡོ་རྗེ་འདི་ནི་རྡོ་རྗེ་ཆེ། །སངས་རྒྱས་ཀུན་གྱིས་བྱིན་གྱིས་བརླབས། །དམ་ཚིག་འདི་ལས་འདས་ན་ནི། །རིགས་རྣམས་མྱུར་དུ་ཐལ་བར་བྱེད། །ཨོཾ་ཧ་ན་ས་མ་ཡ་ཧཱུཾ་ཕཊ། ཅེས་དམ་ལ་བཞག །ཨོཾ་ཛྭ་ལ་ཛྭ་ལ་ཧཱུཾ་ཕཊ། ཅེས་དམ་རྒྱ་བཅིང༌། ཨོཾ་བཛྲ་རཀྵ་ཧཱུཾ། ཞེས་བརྟན་པར་བྱ། ཨོཾ་བཛྲ་བནྡྷ་ཧཱུཾ། ཚེ་ལས་འདས་པ་ཆེ་གེའི་སྡིག་པ་དང་སྒྲིབ་པ་ཐམས་ཅད་ཞི་བའི་འཕྲིན་ལས་མཛོད་ཅིག །ཨོཾ་ཨགྣ་ཡེ་ས་པཱ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ། པཱ་དྱཾ། ནས། ཤབྡའི་བར་གྱིས་མཆོད། འཇིག་རྟེན་དབང་ཕྱུག་སོགས་ཀྱིས་བསྟོད། མེ་ལྷའི་ཞལ་ཅུང་ཟད་གདངས་པའི་ལྕེ་དང་དགང་བླུགས་ཀྱི་ཁར་རཾ་ཡིག་གིས་མཚན་པར་གྱུར། ཨོཾ་ཨགྣ་ཡེ་ཧ་བྱ་ཀ་བྱ་ཝ་ཧ་ན་ཡ་ཨཱ་དཱི་བྱ་སྭཱ་ཧཱ། ཞེས་བརྗོད་པས་བྱོན་ཟན་འབུལ། ཚེ་ལས་འདས་པ་ཆེ་གེའི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་འདོད་དོན་གསོལ། ཡམ་ཤིང་རྣམས་བྱང་ཆུབ་ཀྱི་ཤིང་དུ་མོས་ཏེ། ཨོཾ་ཨགྣ་ཡེ་ས་པ་རི་ཝཱ་ར་ཨོཾ་བོ་དྷི་བྲྀཀྵཱ་ཡ་སྭཱ་ཧཱ། ཞེས་སྔགས་རེ་དང་ཡམ་ཤིང་རེ་བསྟུན་ནས་འབུལ། བདུན་ནམ་བཅུ་ཙམ་རེའི་མཐར། ཨོཾ་བོ་དྷི་བྲྀཀྵཱ་ཡ་ཚེ་ལས་འདས་པ་ཆེ་གེའི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པའི་སྤེལ་ཚིག་བརྗོད། དེ་བཞིན་དུ་ཐོག་མཐའི་སྔགས་དང་སྤེལ་ཚིག་སྦྱོར་ཚུལ་འདིས་རིགས་བསྒྲེས་ཏེ། ཨོཾ་ཨགྣ་ཡེ་སྭཱ་ཧཱ། མར་ཁུ་དགང་བླུགས་ཀྱིས་དབུལ། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ། ཏིལ་ནག་གིའོ། །ཡུངས་ཀར་ཡང་དེ་ཉིད་དོ། །ཨོཾ་བཛྲ་པུཥྚཱ་ཡ་སྭཱ་ཧཱ། འབྲས་མ་གྲུས་པའིའོ། །ཨོཾ་སརྦ་སམྤ་དེ་སྭཱ་ཧཱ། ཟས་མཆོག་གིའོ། །ཨོཾ་ཨ་པྲ་ཏི་ཧ་ཏཱ་ཡ་སྭཱ་ཧཱ། ཀུ་ཤའིའོ། །ཨོཾ་བཛྲ་ཨཱ་ཡུ་ཥེ་སྭཱ་ཧཱ། དུརྺའིའོ། །ཨོཾ་བཛྲ་གྷསྨ་རེ་སྭཱ་ཧཱ། གྲོའིའོ། །ཨོཾ་བཛྲ་བི་ཛ་ཡེ་སྭཱ་ཧཱ། ནས་དང་སོ་བའིའོ། །ཨོཾ་བཛྲ་མ་ཧཱ་བ་ལ་ཡེ་སྭཱ་ཧཱ། སྲན་མའིའོ། །ཨོཾ་བཛྲ་ཤྲི་བ་ཡེ་སྭཱ་ཧཱ། བིལ་ཝ་སྟར་ཀ་ཛཱ་ཏི་ཕ་ལ་སོགས་ཤིང་ཏོག་ཐམས་ཅད་ཀྱིའོ། །སྡོམ་འབྱུང་སོགས་ལས། ཡམ་ཤིང་ནི་འོད་ཀྱི་དཀྱིལ་འཁོར་ལའོ། །ཁུ་བའི་རྫས་ནི་ཞལ་དུའོ། །གོང་བུའི་རྫས་ནི་ཕྱག་དུའོ། །ཀུ་ཤ་ནི་གདན་དུའོ། །དུརྺ་དང་མེ་ཏོག་ནི་དབུ་ལའོ། །ཞེས་འབྱུང་བ་ལྟར་བསམས། དེ་ནས་མར་ཁུ་དགང་བླུགས་གསུམ་ཕུལ་ནས། ཚེ་ལས་འདས་པ་ཆེ་གེའི་སྡིག་སྒྲིབ་ཉེས་ལྟུང་ཐམས་ཅད་ཞི་བར་མཛད་དུ་གསོལ། ཞེས་འདོད་དོན་གསོལ། ཨོཾ་སརྦ་བིད་མཎྜ་ལ་བཛྲ་ཙཀྲ་ཧཱུཾ། ཞེས་བརྗོད་པས། མེ་ལྷའི་ལྟོ་བར་བཅོམ་ལྡན་འདས་ཀུན་རིག་གི་དཀྱིལ་འཁོར་ཆེན་པོ་སོགས་ནས་མཆོད་བསྟོད་བར་མདུན་བསྐྱེད་ལྟར་བྱ། ཨོཾ་ཤོ་དྷ་ནེ་ཤོ་དྷ་ནེ། སོགས་གཙོ་བོའི་སྔགས་མཐར། ཧ་བྱ་ཀ་བྱ་སོགས་བཏག་པས་བྱོན་ཟིན་འབུལ་ཞིང་སྤེལ་ཚིག་གདགས། གཙོ་འཁོར་ལྷན་ཅིག་ཏུ་བསྡོམས་ཏེ། ཨོཾ་ཤོ་དྷ་ནི་ཤོ་དྷ་ནི་བི་ཤོ་དྷ་ནི་ཤུདྡྷེ་བི་ཤུདྡྷེ་སརྦ་ཀརྨ་ཨཱ་ཝ་ར་ཎ་བི་ཤོ་དྷ་ནི་ས་པ་རི་ཝཱ་ར་ཨོཾ་བོ་དྷི་བྲྀཀྵཱ་ཡ་སྭཱ་ཧཱ། ཞེས་འབུལ། བདུན་ནམ་བཅུ་ཙམ་རེའི་མཐར། ཨོཾ་བོ་དྷི་བྲྀཀྵ་ཡ། ཚེ་ལས་འདས་པ་ཆེ་གེ་མོའི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པའི་སྤེལ་ཚིག་གདགས། སྔགས་བཟླ་བའི་ཚེ་འོད་ཟེར་གྱི་སྤྲོ་བསྡུས་གཤིན་པོའི་སྡིག་པ་སྦྱངས་ནས་ཁྱབ་བདག་རྣམ་སྣང་ཆེན་པོའི་གོ་འཕང་ལ་བཀོད་པར་བསམས། སྲེག་རྫས་གཞན་རྣམས་ཀྱང་དེ་ལྟར་འབུལ། སྨན་སྣ་དང་རིན་པོ་ཆེའི་རིགས་སོགས་འབུལ་ཚིག་དམིགས་བསལ་མེད་པ་རྣམས་སྙིང་པོ་ལ། ཨོཾ་ཨཱཿཧཱུཾ། བཏགས་པས་འབུལ་ཞིང་ཐམས་ཅད་ལ་སྤེལ་ཚིག་སྦྱར། མཆོད་བསྟོད་རྒྱས་བསྡུས་གང་འོས་བྱ། མར་ཁུ་བྱོན་ཟན་ལྟར་དབུལ་བའི་མཐར། འཇིག་རྟེན་འདི་ནས་འཇིག་རྟེན་ཕ་རོལ་ཏུ་འདས་པ་འདི་ཞེས་བྱ་བའི་སྡིག་པ་དང་སྒྲིབ་པ་ཐམས་ཅད་དག་ནས་ཁྱབ་བདག་རྡོ་རྗེ་སེམས་དཔའི་གོ་འཕང་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། ཞེས་གསོལ་བ་ལན་གསུམ་གདབ། དམ་རྒྱ་བཀྲོལ་ནས་ཡིག་བརྒྱས་ལྷག་ཆད་ཁ་བསྐང་ཞིང་བཟོད་གསོལ་དང༌། ཡེ་ཤེས་པ་གཤེགས་པ་གོང་གི་རྗེས་ཆོག་ལྟར་བྱ། །སླར་མེ་ལྷ་ལ། ཨོཾ་ཨགྣ་ཡེ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། དེ་བཞིན་དུ། པཱ་དྱཾ་ནས། ཤབྡའི་བར་གྱིས་མཆོད། སྲེག་རྫས་རྣམས་གཏང་རག་གི་ཚུལ་དུ་ལན་གསུམ་རེ་སྔར་འཇིག་རྟེན་པའི་སྐབས་བཞིན་འབུལ། འཇིག་རྟེན་དབང་ཕྱུག་ཚངས་དབང་མགོན་གྱི་སྲས། །མེ་ལྷའི་རྒྱལ་པོ་ཊཀྐིས་དབང་བསྐུར་བ། །ཤེས་རབ་མཆོག་གིས་ཉོན་མོངས་ཐམས་ཅད་སྲེག །འཛིན་བྱེད་མེ་ལྷ་ཉིད་ལ་རྣམ་པར་འདུད། །ཅེས་བསྟོད། མེ་ལྷའི་བྱོན་ཟན་ལྟར་མར་ཁུ་དབུལ་ཞིང༌། འདས་པའི་སྐབས་ལྟར་འདོད་དོན་གསོལ་བ་གདབ། ཡིག་བརྒྱ་དང་བཟོད་གསོལ་བྱ། བདག་གི་དོན་དང་གཞན་གྱི་དོན། བྱིན་ཟ་ཁྱོད་ཀྱིས་བསྒྲུབས་ཀྱིས་གཤེགས། །ཇི་བཞིན་དུས་སུ་སླར་བྱོན་ཏེ། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་ཨགྣ་ཡེ་ས་པ་རི་ཝཱ་ར་བཛྲ་མུཿ ཞེས་བརྗོད་པས་མེ་ལྷ་ཡེ་ཤེས་པ་རང་གནས་སུ་གཤེགས། ཐབ་དང་ཡོ་བྱད་རྣམས་ལ་བསངས་གཏོར་བྱས་ཏེ། བདག་ཉིད་ཁྲོ་བོ་འཇིག་རྟེན་གསུམ་རྒྱལ་དུ་གྱུར་ཅིང༌། ཐབ་ཁུང་གི་དམ་ཚིག་པའི་མེ་ལྷ་རྡོ་རྗེ་སེམས་དཔར་གྱུར་པའི་ཐུགས་ཀ་ནས་ཨོཾ་བཛྲ་སཏྭ་ཀྲོ་དྷ། སོགས་ནས། པྲ་ཎཱ་ཎ་ཧཱུཾ་ཕཊ། ཅེས་པའི་སྔགས་བྱུང་སྟེ་རྡོར་སེམས་ཡོངས་སུ་གྱུར་པ་ལས་འཇིག་རྟེན་གསུམ་རྒྱལ་དུ་གྱུར། ཆུ་གཉིས་ཉེར་སྤྱོད་རོལ་མོས་མཆོད། ཨོཾ་བཛྲ་སཏྭ་ཀྲོ་དྷ་སོགས་ཀྱི་མཐར། ཨོཾ་བོ་དྷི་བྲྀཀྵཱ་ཡ་སྭཱ་ཧཱ། བཏགས་པས་ཡམ་ཤིང་དང༌། ཨོཾ་ཨགྣ་ཡེ་སྭཱ་ཧཱ། སྦྱར་བས་མར་ཁུ་དབུལ་ཞིང་སོ་སོར་སྤེལ་ཚིག་འོག་ལྟར་སྦྱར། སྲེག་རྫས་ལྷག་མ་གཞན་རྣམས་གཅིག་ཏུ་བསྲེས་ལ། ཨ་མྲྀ་ཏས་བསངས། ཨོཾ་བཛྲ་སཏྭ་ཀྲོ་དྷ་སོགས་ཀྱི་མཐར་སྲེག་རྫས་ཀྱི་སྔགས་རྣམས་བསྡེབས་སུ་ཡོད་པའི་རྗེས་སུ། ཚེ་ལས་འདས་པ་ཆེ་གེའི་ལས་དང་ཉོན་མོངས་པའི་སྡིག་པ་དང་སྒྲིབ་པ་ཐམས་ཅད་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ། ཞེས་བརྗོད་པས་མ་ཟད་བར་དུ་དབུལ། ཁྲོ་བོ་སྲིན་པོའི་སོགས་ཀྱིས་བསྟོད། བཛྲ་མུཿ ཁྲོ་བོ་རང་གི་ལུས་ལ་ཞུགས་པར་གྱུར། ཅེས་བརྗོད། བསྔོ་བ་དང༌། བདག་སྲུང་བ། བཀྲ་ཤིས་རྣམས་གོང་ལྟར་བྱའོ། །སྨྲས་པ། སྟོན་པ་བླ་མེད་རྫོགས་པའི་སངས་རྒྱས་ཀྱིས། །འཁོར་བའི་རྒྱ་མཚོར་འཁྱམས་པའི་སེམས་ཅན་རྣམས། །འདྲེན་པའི་ཐབས་སུ་ཟབ་མོའི་ཆོས་འདི་གསུངས། །དེ་ཕྱིར་རང་གཞན་དོན་དུ་གཅེས་པར་ཟུངས། །འདི་ལས་བྱུང་བའི་དགེ་བའི་ཟླ་དཀར་གྱིས། །མ་རིག་འཁྲུལ་པའི་སྣང་བ་དྲུངས་ཕྱུངས་ཏེ། །ཐམས་ཅད་མཁྱེན་པའི་གོ་འཕང་ག་ལ་བར། །མཐའ་ཡས་འགྲོ་རྣམས་ཕྱམ་གཅིག་འགོད་གྱུར་ཅིག །ཅེས་དུས་སྙིགས་མའི་སེམས་ཅན་དད་བརྩོན་ཤེས་རབ་དམན་པ་རྣམས་འཇུག་པ་བདེ་བའི་ཆེད་དུ་རྒྱལ་ཚབ་ན་རིམ་བཅུ་གཉིས་པའི་མཚན་གྱི་བྱིན་རློབ་ཕོག་པ་གྲགས་པ་མི་འགྱུར་གོ་ཆས་རྒྱལ་ཚབ་ནོར་བུ་བཟང་པོའི་ཀུན་རིག་ཆོ་ག་ངན་འགྲོའི་མུན་འཇོམས་ལས་བསྡུས་པའི་ལུགས་ཉིད་ཟུར་གསལ་དུ་བསྡེབས་པ་དགེ་ལེགས་འཕེལ།། །།